text:
रायपुर। रायपुर के माना म शुक्रवार संझा दुखद घटना आघू आईस। जिहां माना कैंप ले परिवार के साथ नहर म गणेश प्रतिमा विसर्जित करे बर हे 12 अउ 14 बछर के दो लइका मन पानी म बह गिस। जेखर बाद उहां मवजूद लोगन मन म हड़कंप मच गिस। सूचना मिले म पुलिस अउ एसडीआरएफ के टीम लइका मन ल बच्चों को देर रात तक नाव और गोताखोरों के सहारे ढूंढती रही लेकिन मिलिस। लइका मन के परिजन घलो देर रात तक नहर के तीर लइका मन के मिलने के आस लगाये बइठे रहिन हे। उहें रो- रो के लइका मन के मां अउ बहन कतको बार बेसुध होवत रिहिन। स्थानीय लोगन मन ह बताइस विसर्जन के बेरा माना कैंप 7 ब्लाक के दू लइका अभिजीत अउ गोलू मंडल लोगन के संग पानी म उतरिस । अतना म दूनों के पइर फिसलगे अउ ये हादसा होगे।
Home ताजा समाचार दो लइका मन पानी म बह गिस…..रात भर नाव अउ गोताखोर मन...


c: text/html

text:
सुप्रीम कोर्ट अब मॉब लिंचिंग के घटना ल रोके अऊ घटना के दोषी मन ल सज़ा देवाए बर कड़क हो गए हे। कोर्ट ह सुकरवार के दिन सबो राज्य मन ल निर्देश देहे हे के वो मन एक हफ्ता म भीड़ के हिंसा ल रोके अऊ घटना के दोषी मन के खिलाफ कार्रवाई बर सुप्रीम […]
Legal
एचआईवी, एड्स संक्रमित मन के होही निःशुल्क उपचार
गांव मन म म कानूनी सहायता देहे बर टेली-लॉ प्रणाली के शुभारंभ
प्रायोगिक परियोजना उत्तर प्रदेश अउ बिहार म 1000 सामान्य सेवा केंद्र (सीएससी) के संग संचालित करे जाही ए कार्यक्रम के संग 1000 महिला अर्द्ध-विधिक स्वयंसेवक मन के क्षमता निर्माण म मदद मिलही टेली-लॉ सेवा मन के कारगर संचालन बर 1000 सामान्य सेवा केंद्र मन म वीएलईज़ ल प्रशिक्षण देहे गए हे नई दिल्ली, 12 जून […]
न्यायिक निर्णय मन मं आवेग अऊ निजी विचार मन बर कोनो जघा नइ होवय – जस्टिस दीपक मिश्रा
संस्थागत नैतिकता मं न्यायापालिका के भूमिका विसय म कार्यशाला बिलासपुर, 23 अप्रैल। सुप्रीम कोर्ट के जस्टिस दीपक मिश्रा हर कहिस कि एक जज ल भावुक तो होना चाही फेर फैसला मन मं आवेग अऊ व्यक्तिगत विचारधारा प्रगट नइ होना चाही, ओ मन ल संविधान अउ कानून के मुताबिक ही निर्णय देना चाही। छ्त्तीसगढ़ राज्य विधिक […]
एनजीटी ह श्रीश्री रविशंकर ल लगाईस फटकार, कहिस आप मन ल जिम्मेदारी के अहसास नइ हे
श्रीश्री रविशंकर हर ‘वर्ल्ड कल्चर फेस्टिवल’ के बेरा म यमुना के डूबान क्षेत्र म होए नुकसान बर केंद्र सरकार अऊ एनजीटी ल दोषी बताए रहिन हे। राष्ट्रीय हरित प्राधिकरण (एनजीटी) हर आर्ट ऑफ लिविंग के संस्थापक श्रीश्री रविशंकर ल ऊंखर ये बयान ल लेके जोरदरहा फटकार लगाए हे। खबर के मुताबिक एनजीटी ह एक याचिका […]
बर्खास्त जज के पत्नी के तीन दिवसीय मौन धरना
गृहमंत्री ल झटका? लोकआयोग करही संपत्ति के जांच : हाई कोर्ट ह लोक आयोग ल कर दिस रेस
बिलासपुर 12 अप्रैल 2017। कमई ले जादा माल के मामला मं प्रदेश के गृहमंत्री रामसेवक पैकरा के मुसीबत बाढ़ गए हावे। छत्तीसगढ़ हाईकोर्ट हर गृहमंत्री रामसेवक पैकरा ऊपर स्वेच्छानुदान के गलत उपयोग अऊ आय ले जादा संपत्ति मामला के याचिका म सुनवाई करिस। हाईकोर्ट हर लोकायोग मं शिकायत दर्ज करे के निर्देश दे हावे। बताथें […]

robotstxt: allowed

filter: keep


text:
रायपुर। राज्य प्रसासनिक सेवा के अधिकारी अउ रायपुर म डिप्टी कलेक्टर रहे सुनील नायक ल राज्य सरकार ह निलंबित कर दिस हे। काम म घोर लापरवाही के वजह ले सरकार ह सुनील नायक उपर ये कड़ी कार्रवाई करे गिस हे। पहिली सुनील नायक ल रायपुर ले नारायणपुर ट्रांसफर करे गिस, लेकिन उमन ह उहां नारायणपुर डिप्टी कलेक्टर के पद म ज्वॉइनिंग नइ दीस हे। उहें रायपुर म घलो पदस्थापना के दउरान बिना जानकारी के लंबी छुट्टी म चले गिस। ये सब मन ल आधार बनाके सरकार ह सुनील नायक के निलंबन के आदेस जारी करिस हे। सरकार ह तत्काल प्रभाव ले निलंबित करे के आदेस जारी करिस हे। पत्र म लिखे गेहे के सुनील नायक ह अपन कारय के निरवहन म गंभीर लापरवाही, अनुसासनहीनता अउ मनमानी दिखाइस हे।
Home ताजा समाचार डिप्टी कलेक्टर सुनील नायक ह निलंबित … वजह जानव


text:
मौसम विभाग कोति ले अवइया 48 घंटा म उत्तराखंड अऊ हिमाचल म भारी बारिश के चेतावनी दे गए हे। जेखर बाद हिमाचल प्रदेश के कांगड़ा जिला म आज स्कूल-कॉलेज समेत सबो शैक्षणिक संस्थान मन ल बंद रखे गीस। उन्हें भारी बारिश के अलर्ट ल लेके मंडी के पधार सब-डिवीजन के अंतर्गत अवइया सबो स्कूल मन ल बंद रखे के निर्देश दे गए हे।
मौसम विज्ञान केंद्र ह 24 अऊ 25 अगस्त के दिन छै जिला मन म भारी ले बहुत भारी बारिश के चेतावनी जारी करे हे। संगेच संबंधित जिला प्रशासन अऊ आपदा प्रबंधन इकाई ल सतर्क रहे बर कहे हे। अवइया दू दिन तक बारिश के सिलसिला जारी रहिही।
मौसम विज्ञान केंद्र ह ए दौरान एक दिन म 204 एमएम बारिश होए के अनुमान लगाए हे। मौसम विज्ञान केंद्र के निदेशक बिक्रम सिंह ह बताइस कि अवइया दू दिन बारिश जारी रइही। देहरादून, हरिद्वार, पौड़ी, नैनीताल, ऊधमसिंहनगर अऊ चंपावत म अवइया 48 घंटा भारी ले बहुत भारी बारिश के आशंका हे। एला लेके चेतावनी जारी करे गए हे।
उन्हें, हेमकुंड समेत चारों धाम बर घलोक चेतावनी जारी करे गए हे। मौमस विज्ञान केंद्र के अनुसार, 26 अगस्त के दिन कुछ देर मौसम खुल सकत हे। एती, राजधानी म पाछू दू दिन ले सरलग बरसा होवत हे। एखर से तापमान म गिरावट आए हे।
भारी बारिश के चेतावनी, हिमाचल अउ उत्तराखंड म स्कूल-कॉलेज बंद
मौसम विभाग कोति ले अवइया 48 घंटा म उत्तराखंड अऊ हिमाचल म भारी बारिश के चेतावनी दे गए हे। जेखर बाद हिमाचल प्रदेश के कांगड़ा जिला म आज स्कूल-कॉलेज समेत सबो शैक्षणिक संस्थान मन ल बंद रखे गीस। उन्हें भारी बारिश के अलर्ट ल लेके मंडी के पधार सब-डिवीजन के अंतर्गत अवइया सबो स्कूल मन ल बंद रखे के निर्देश दे गए हे।


text:
मुख्यमंत्री ह दंतेवाड़ा के सफल जवान मन के संग चाय म चर्चा करिन
दंतेवाड़ा, 23 मई 2018। मुख्यमंत्री डॉ रमन सिंह ने आज बिहनिया प्रदेशव्यापी विकास यात्रा के दौरा म रवाना होए के पहिली बचेली म दंतेवाड़ा जिला के सफल जवान मन ले मुलाकात करिन। डॉ. सिंह ह जवान मन के संग चाय पीयत गोठ-बात करिन अउ कहिन के जवान मन ह कठिन परिस्थिति मन से जूझत सफलता के परचम फहराए हें। इंकर ये सफलताएं दिखे म छोटे जरूर हे, फेर जेन हालात म इमन सफलता पाए हें, वो दूसर जवान मन बर प्रेरणादायी हे। मोला घलव अइसन जवान मन ले मिलके ऊर्जा मिलथे। उमन कहिन के वास्तव म इही विकास ये। जवान मन के उदीम ले दंतेवाड़ा अउ बस्तर म क्रांतिकारी बदलाव दिखत हे। ये जवान मन म बस्तर के परिस्थिति म बदलाव के ताकत हे।
चाय म चर्चा के दौरान श्रीमती सविता साहू ह ई-रिक्शा के माध्यम ले परिवार के भरण पोषण, श्री कार्तिक केजी और श्री मिथलेश कर्मा ह बेरोजगारी से रोजगार तक के सफर अउ श्री लूदरु नाग अउ श्री कमल नाग ह कृषि विभाग के सहयोग ले खेती ले आर्थिक समृद्धि के संदर्भ म मुख्यमंत्री मेरन जानकारी साझा करिन। मुख्यमंत्री डॉ. रमन सिंह ह कहिन के आज बस्तर विकास के दिशा म लउहे आघू बढ़त नवा सपना बुनत हे। सरकार के जनहितैषी योजना मन के उद्देश्य अंत्योदय हे। उमन आघू कहिन के सरकार ह बीते 15 बछर मम युवा, किसान अउ महिला मन के विकास बर कई ठन योजना बनाए हे, ये योजना मन से आज इंकर जइसे हजारों लोगन के जीवन म आए परिवर्तन ओकर फल आए। इहां आए म हर पइत मैं होनहार जवान मन ले मिलथंव अउ उंखर से प्रेरणा लेथंव। जवांगा बीपीओ म कार्यरत श्री इल्मीडी, बीजापुर निवासी श्री कार्तिक केजी बर इहां तक के सफर आसान नइ रहिस, लाल आतंक के डर से घर वाले मन कार्तिक ल बिलासपुर भेज दीन। बिलासपुर म पढ़ाई के दौरान उमन ल जवांगा बीपीओ म जॉब ओपिंग के जानकारी मिलिस। परिवार के आर्थिक मदद करे वो दंतेवाड़ा आ गए। आज कार्तिक हर महिना 8000 रूपया वेतन झोंक के स्वयं के संग परिवार ल आर्थिक सहयोग करत हे। कार्तिक जइसे फरसपाल, दंतेवाड़ा निवासी श्री मिथलेश एनएमडीसी मंटनेस एग्जाम म प्रथम आइस। दू भाई, दू बहिनी म सबले बड़े मिथलेश के पिता किसान हे। मिथलेश ह वर्ष 2013 म शासकीय आईटीआई गीदम ले वेल्डर ट्रेड म पढ़ाई करके तकनीकी शिक्षा प्राप्त करे रहिस। वो अब आगे चलके पिता के संग परिवार के आर्थिक सहयोग करत अपने भाई बहिनी ल अच्छा शिक्षा देना चाहत हे। जिला के हीरानार निवासी श्री लूदरु राम नाग अउ मैलावाड़ा निवासी श्री कमल सिंह आज अपन खुशहाल जीवन बर कृषि विभाग अउ जिला प्रशासन ल धन्यवाद देथें। दूनों किसान मन कृषि विभाग के मदद ले हैदराबाद स्थित वनस्पति अनुसंधान केंद्र ले ट्रेनिंग लेके उन्नत कृषि करना सुरू करिन अउ आज एक समृद्ध किसान हें। क्षेत्र के आन किसान इमन से प्रेरणा लेके खेती के माध्यम ले आर्थिक उन्नति के राह चुनत हें। श्री लूदरुराम नाग अउ श्री कमल सिंह जैविक खेती करके अपन आमदनी कई गुना बढ़ा डरे हें। श्री लूदरुराम ह ये महसूस करिस के रासायनिक खेती ले जमीन के उर्वरा शक्ति खतम होवत हे। जैविक खेती ले हम येला बचा सकत हवन। उमन प्रदेश के किसान मन ले अपील करिन के वो मन अपन अवइया पीढ़ी बर उर्वरा भूमि छोड़ के जाना चाहत हें, त जैविक खेती ल अपनावंय।
चितालंका निवासी श्रीमती सविता साहू महिला सशक्तिकरण के मिसाल हे। बिहान स्वसहायता समूह के मदद ले उनला ई-रिक्शा मिले हे। आज उमन दंतेवाड़ा शहर म दस हजार रूपया हर महीना कमाके स्वयं अउ घर के भरण पोषण करत हें। उंकर इच्छा बेटी ल उच्च शिक्षा देहे के हे। पति ह वोला घर ले निकाल देहे रहिस वोकर कर बाद वो अलग रहिथे। सविता बर इही ई-रिक्शा ह परिवार के भरण पोषण के सहारा हे।


text:
संयुक्त बइठक म पुनिया ह करिस इसारा.. कहिन येमा धियान देय जाए
बिलासपुर। अखिल भारतीय कांग्रेस कमेटी के अध्यक्छ राहुल गांधी के शक्ति एप ल गंभीरता ले के जरूरत हे। गुरुवार के ये बात प्रदेस कांग्रेस प्रभारी पीएल पुनिया ह कांग्रेस भवन म कहिस हे। उम आघू कहिन के छत्तीसगढ़ म कुल 90 विधानसभा हे जेमा के कतको बूथ मन म अब तक एक ठन घलो रजिस्ट्रेसन नइ होय हे। ये गंभीरता ले ले के जरूरत हे ।
ये एप के जरिए कांग्रेस महिला मन जोड़े के जुगत म लगे हुए। येखर माध्यम ले महिला कारयकरता मन सीधा राहुल गांधी ले बात कर सकही। ये एप के जानकारी खुद राहुल गांधी ह शेयर करिस हे। येमा महिला कार्यकर्ता मन ले 7996479964 नंबर पर व्हाट्सएप अउ एसएमएस के जरिया अपन वोटर आइडी क्रमांक दरज करके अपील करही। ये नंबर कांग्रेस मुख्यालय के सोसल मीडिया विंग म दरज हो जाही। येमा कोनो भी महिला कारयकरता अपन सुझाव राहुल गांधी तक पहुंचा सकत हे।
छत्तीसगढ़ म राहुल गांधी के शक्ति एप ल गंभीरता से लेय के जरूरत …. कतको बूथ म नइ होय हे पंजीयन
संयुक्त बइठक म पुनिया ह करिस इसारा.. कहिन येमा धियान देय जाए


text:
संजू गुप्ता, कवर्धा। देस के पूरव प्रधानमंत्री अटल बिहारी वाजपेयी के निधन के बाद उमन ल श्रद्धांजलि देय बर छत्तीसगढ़ के कवर्धा जिला म शुक्रवार के व्यापारिक प्रतिस्ठान मन स्वस्फूर्त बंद रहिस हे। लोगन ह स्वेच्छा ले पूरव प्रधानमंत्री अटल बिहारी वाजपेयी ल श्रद्धांजलि देवत हुए दुकान मन बंद रखीं। गउरतलब हे के छत्तीसगढ़ चेंबर ऑफ कॉमर्स ल व्यापारी मन ले एक दिन बर अपन दुकान मन बंद रखे के अपील करे रहिस हे। येमा सबो मन ह एक स्वर म हामी भरत हुए जिला के व्यापारी मन अपन दुकान मन बंद कर दींस। हमेसा भीड़भाड़ रहइया बाजार शुक्रवार के बिलकुल शांत रहिस हे। सहर म चारों तरफ सन्नाटा पसरा रहिस हे। छत्तीसगढ़ राज्य के निरमाता भूतपूरव प्रधानमंत्री अटल बिहारी वाजपेयी ल लोगन मन ह सच्ची श्रद्धांजलि देय के कोसिस करिन।
Home ताजा समाचार कवर्धा म स्वस्फूर्त बंद रहिस दुकान मन


text:
- एयरपोर्ट ले विमान के रवाना होए के पहिली, पहिली यात्री मन ल सौंपिन बोर्डिंग पास
जगदलपुर, दिनांक 14 जून 2018। जगदलपुर ले नागर विमानन सेवा के चालू होए म आदिम जाति कल्याण अउ स्कूल शिक्षा मंत्री श्री केदार कश्यप ह कहिन कि एखर से पूरा बस्तर म विकास ल गति मिलही। उमन आज के दिन ल बस्तर बर बहुत महत्वपूर्ण बतात कहिन कि बस्तर म चारो तरफ तेज गति ले विकास काम होवत हे। उमन जगदलपुर म एयरपोर्ट के शुभारंभ अऊ रायपुर ले जगदलपुर तक राष्ट्रीय राजमार्ग के उन्नयन के उदाहरण देवत कहिन कि एखरे संगेच कांकेर जिला के भानुप्रतापपुर रेलमार्ग ले घलोक जुड़ गीस अऊ लउहेच नारायणपुर अऊ कोंडागांव घलोक जुड़ जाही। उमन कहिन कि आज के दिन बस्तर बर बहुत सौभाग्यशाली दिन हे अउ बस्तर म हवाई यात्रा के शुभारंभ के संगेच आज हमन नवा युग म प्रवेश करत हवन। उमन कहिन कि पहली उड़ान म अबुझमाड़ के लालू राम मंडावी, दिव्यांग छात्रा गुरुवारी कश्यप, आईआईटी क्वालिफायर राहुल, नीट क्वालिफायर इंदु, तेंदूपत्ता संग्राहक हरावती, बालीकोंटा के महिला सरपंच तायमनी के सफर नवा पीढ़ी ले लेके भविष्य के पीढ़ी बर ए सेवा के महत्व ल बताथे।
ए अवसर म सांसद श्री दिनेश कश्यप ह कहिन कि ये बस्तर के इतिहास म एक नवा अध्याय हे। उमन कहिन कि प्रधानमंत्री श्री मोदी ह हवाई चप्पल म चलइया मनखे मन ल घलोक हवाई यात्रा के सुविधा के जऊन संकल्प ले रहिन, आज वो बस्तर म साकार होवत हे। उमन कहिन कि केन्द्र सरकार कोति ले बस्तर के विकास बर कई महत्वपूर्ण काम करे जात हे। बस्तर म आज के दिन विकास के एक नवा द्वार खुले हे, जब इहां ले नागर विमानन सेवा चालू करे जात हे। उमन कहिन कि जल्दीच ए सेवा के विस्तार करे जाही अऊ दुसर शहर मन बर घलोक विमान सेवा चालू करे जाही। ए अवसर म विधायक श्री संतोष बाफना ह एला बस्तर बर बहुत हर्ष अऊ प्रसन्नता के अवसर बताइस। ए अवसर म कलेक्टर श्री धनंजय देवांगन ह एला बस्तर बर ऐतिहासिक क्षण बतात कहिन कि आज बस्तर के बहुप्रतीक्षित मांग पूरा हो गीस। उमन बताइन कि ए एयरपोर्ट के विस्तार काम करीबन 40 करोड़ रुपए के लागत ले करे गए हे अउ इहां ले उड़ान योजना के तहत विमान मन के संचालन करे जाही। उमन ए काम बर कई ठन एजेंसी मन के सहयोग बर आभार घलोक व्यक्त करिन।
जगदलपुर ले रायपुर बर पहली उड़ान भरत विमान के सबो यात्रि मन ल ए अवसर म अतिथि मन कोति ले बोर्डिंग पास के संगेच पुष्प अउ स्मृति चिन्ह घलोक प्रदाय करे गीस। एखरे संगेच क्रू के सदस्य मन ल ए अवसर म बेटन घलोक प्रदाय करे गीस। ए अवसर म वन विकास निगम के अध्यक्ष श्री श्रीनिवास राव मद्दी, नगर निगम के महापौर श्री जतीन जायसवाल, जिला पंचायत अध्यक्ष श्रीमती जबिता मंडावी, पूर्व विधायक श्री बैदूराम कश्यप, पूर्व महापौर श्री किरण देव, कमिश्नर श्री दिलीप वासनीकर, पुलिस महानिरीक्षक श्री विवेकानंद सिन्हा, कलेक्टर श्री धनंजय देवांगन, पुलिस अधीक्षक श्री डी श्रवण, जिला पंचायत के मुख्य कार्यपालन अधिकारी श्री प्रभात मलिक संग जनप्रतिनिधिगण अउ बड़ संख्या म नागरिक उपस्थित रहिन।


text:
भारत ह स्वदेश म विकसित अऊ सतह ले सतह म कम दूरी तक मार करइया बैलिस्टिक मिसाइल ‘प्रहार’ के बिरसपतवार के दिन भारी बारिश के बीच ओडिशा तट ले सफलतापूर्वक परीक्षण करिस। आधिकारिक सूत्र मन ह बताइस के रक्षा अनुसंधान अउ विकास संगठन (डीआरडीओ) कोति ले विकसित ‘प्रहार’ मल्टी बैरल रॉकेट प्रणाली ‘पिनाका’ अऊ मध्यम दूरी के बैलिस्टिक मिसाइल ‘पृथ्वी’ के अंतर मन ल पाटे म सक्षम हे। एखर अलावा वो कई ठन दिशा मन म कई लक्ष्य म न ल साध सकत हे।
Related Articles
बदनसीब हें वो महतारी मन, जेमन अइसन जानवर मन ल जनम देहे हें
दुष्कर्म के दू अलग-अलग मामला मन म सुकरवार के दिन, राजस्थान के झुंझनूं के निचली अदालत मन ह दोषी मन ल सजा सुनाईस। झुंझनूं म तीन साल के बच्ची ले दुष्कर्म के दोषी ल जुर्म के 29वां दिन अऊ चार्जशीट दाखिल होए के 19वां दिन फांसी के सजा सुनाए गीस। उहें, चंड़ीगढ़ म पाछू साल […]
संसद म आज पेश होइस किशोर न्याय संशोधन विधेयक 2018
नई दिल्ली, 6 अगस्त 2018। लोक सभा म किशोर न्याय (बालक मन के देखभाल अऊ संरक्षण) संशोधन विधेयक 2018 पेश होइस। संसद के कार्यवाही आज साप्ताहिक अवकाश के बाद फेर शुरु होइस। लोकसभा म हिरोशिमा-नागासाकी म आजे के दिन 1945 म गिराए गए बम अऊ मारे गए मनखे मन के स्मृति म श्रद्धांजलि अर्पित करे […]
सीबीएसई 12 वीं कक्षा के अर्थशास्त्र विसय के दुबारा परीक्षा काली होही
नर्इ दिल्ली, 24 अप्रैल 2018। सीबीएसई ह घोषणा करे हे कि सीबीएसई के 12 वीं कक्षा के अर्थशास्त्र विसय के पुनर्परीक्षा पूर्व निरधारित केंद्र अउ पहिली ले जारी करे गए प्रवेश पत्र के आधार म संचालित करे जाही। 12 वीं कक्षा के अर्थशास्त्र विसय (कोड 030) के पुनर्परीक्षा 25 अप्रैल, 2018 के दिन आयोजित करे […]


text:
जगदलपुर। केन्द्र सरकार ह अरबों रुपिया ले बनत एनएमडीसी प्लांट अब कुछु महीन मन के बाद सुरु हो जाही, लेकिन जे नगरनार पंचायत क्षेत्र म ये प्लांट लगे हे , वो ह आज घलो कंगाल बने हुए हे। पाछु के कतको बछर ले पंचायत म कोनो विकास कारय नइ होय हे। लोगन मन ल गंदगी म रहिके जीये बर मजबूर हे। इहां के स्थानीय लोगन मन ह कईबछर ले सड़क, बिजली अउ पेयजल के मांग करत आवत हे लेकिन जनप्रतिनिधि ले लेके अधिकारी मन ह कभु ये समस्या मन ल गंभीरता ले नइ लेय हे अउ ना ही कोनो निदान करिस हे।
नगरनार पंचायत के लोगन मन के मुताबिक एनएमडीसी ले लगे ये पंचायत ह कतको बार कलेक्टर ले लेके मंत्री मन तक उमन गुहार लगा चुके हे। हर बछर एनएमडीसी ले मिलइया सीएसआर के फंड कहां जाथे ये कोनो ल नइ मालूम। एनएमडीसी ह क्षेत्र के विकास के नाम ले हर बछर करोड़ों रुपिया देथे ताकि नगरनार पंचायत सहित आसपास कतको पंचायत मन म विकास होवय, लेकिन अफसर अउ जनप्रतिनिधि मन के मिली भगत ले एनएमडीसी ले आये फंड गायब हो जाथे। स्थानीय ग्रामीन मन के आरोप हे के सरपंच मन ल पंचायत ले कोनो लेना देना नइए । चुनाव जीते के बाद आज तक कोनो पंचायत म काम नहीं करवाय गेहे । येखर ले पंचायत के ग्रामीन मन म काफी जादा आक्रोस हे।
–
एनएमडीसी ले आय फंड गायब हो जाथे इहां……
जगदलपुर। केन्द्र सरकार ह अरबों रुपिया ले बनत एनएमडीसी प्लांट अब कुछु महीन मन के बाद सुरु हो जाही, लेकिन जे नगरनार पंचायत क्षेत्र म ये प्लांट लगे हे , वो ह आज घलो कंगाल बने हुए हे। पाछु के कतको बछर ले पंचायत म कोनो विकास कारय नइ होय हे। लोगन मन ल गंदगी म रहिके जीये बर मजबूर हे। इहां के स्थानीय लोगन मन ह कईबछर ले सड़क, बिजली अउ पेयजल के मांग करत आवत हे लेकिन जनप्रतिनिधि ले लेके अधिकारी मन ह कभु ये समस्या मन ल गंभीरता ले नइ लेय हे अउ ना ही कोनो निदान करिस हे।


text:
डाउनलोड Pinnacle ड्राइवर
इस पृष्ठ पर Pinnacleके किसी भी मॉडल के ड्राइवर्स की पूरी सूची है।. अपने डिवाइस के मॉडल का चयन करें।
Pinnacle ड्राइवरों को देखा गया 92949 बार और डाउनलोड 283 बार.
- विडियो कैप्चर Pinnacle Linx USB 25 ड्राइवर डाउनलोड 3279 बार देखे गए
- विडियो कैप्चर Pinnacle Dazzle Video Creator (DVC130) 11 ड्राइवर डाउनलोड 3228 बार देखे गए
- विडियो कैप्चर Pinnacle Dazzle Video Creator Platinium (DVC170) 1 ड्राइवर डाउनलोड 3050 बार देखे गए
- विडियो कैप्चर Pinnacle MovieBox (510-USB) 12 ड्राइवर डाउनलोड 2910 बार देखे गए
- विडियो कैप्चर Pinnacle MovieBox Plus (710-USB) 2 ड्राइवर डाउनलोड 2895 बार देखे गए
- विडियो कैप्चर Pinnacle DC1000 1 ड्राइवर डाउनलोड 2678 बार देखे गए
- विडियो कैप्चर Pinnacle Dazzle DVC90 7 ड्राइवर डाउनलोड 2661 बार देखे गए
- विडियो कैप्चर Pinnacle Studio MovieBox USB v.9 13 ड्राइवर डाउनलोड 2530 बार देखे गए
- विडियो कैप्चर Pinnacle Studio Movieboard Plus 0 ड्राइवर डाउनलोड 2497 बार देखे गए
- विडियो कैप्चर Pinnacle 500-USB 16 ड्राइवर डाउनलोड 2446 बार देखे गए
- विडियो कैप्चर Pinnacle 700-USB 7 ड्राइवर डाउनलोड 2431 बार देखे गए
- विडियो कैप्चर Pinnacle Studio Deluxe V1 3 ड्राइवर डाउनलोड 2277 बार देखे गए
-
- विडियो कैप्चर Pinnacle Studio v.9 42 ड्राइवर डाउनलोड 2266 बार देखे गए
- विडियो कैप्चर Pinnacle Dazzle DVC150 15 ड्राइवर डाउनलोड 2209 बार देखे गए
- विडियो कैप्चर Pinnacle Dazzle DCS200 8 ड्राइवर डाउनलोड 2068 बार देखे गए
- विडियो कैप्चर Pinnacle Studio 700-PCI 7 ड्राइवर डाउनलोड 2038 बार देखे गए
- विडियो कैप्चर Pinnacle Studio MovieBox DV v.9 9 ड्राइवर डाउनलोड 2023 बार देखे गए
- विडियो कैप्चर Pinnacle MovieBox USB 45 ड्राइवर डाउनलोड 1859 बार देखे गए
- विडियो कैप्चर Pinnacle Studio AV/DV v.9 10 ड्राइवर डाउनलोड 1776 बार देखे गए
- विडियो कैप्चर Pinnacle Dazzle DVD Recorder (DVC100) 14 ड्राइवर डाउनलोड 1769 बार देखे गए
- विडियो कैप्चर Pinnacle Studio Deluxe V2 0 ड्राइवर डाउनलोड 1707 बार देखे गए
- विडियो कैप्चर Pinnacle Studio 500-PCI 4 ड्राइवर डाउनलोड 1670 बार देखे गए
- विडियो कैप्चर Pinnacle Studio Plus v.9 1 ड्राइवर डाउनलोड 1651 बार देखे गए
- विडियो कैप्चर Pinnacle Dazzle DVC80 1 ड्राइवर डाउनलोड 1611 बार देखे गए
-
- विडियो कैप्चर Pinnacle Studio Movieboard 0 ड्राइवर डाउनलोड 1600 बार देखे गए
- विडियो कैप्चर Pinnacle MovieBox Deluxe 6 ड्राइवर डाउनलोड 1496 बार देखे गए
- विडियो कैप्चर Pinnacle Dazzle DVC120 2 ड्राइवर डाउनलोड 1437 बार देखे गए
- विडियो कैप्चर Pinnacle DC10 0 ड्राइवर डाउनलोड 1436 बार देखे गए
- विडियो कैप्चर Pinnacle Dazzle DVC150b 1 ड्राइवर डाउनलोड 1407 बार देखे गए
- विडियो कैप्चर Pinnacle Studio DC10Plus 8 ड्राइवर डाउनलोड 1358 बार देखे गए
- विडियो कैप्चर Pinnacle MovieBox USB - B 12 ड्राइवर डाउनलोड 1334 बार देखे गए
- विडियो कैप्चर Pinnacle Dazzle DVC85 0 ड्राइवर डाउनलोड 1302 बार देखे गए
- विडियो कैप्चर Pinnacle DC20 0 ड्राइवर डाउनलोड 1242 बार देखे गए


text:
अमरैया के छाँव म
गांव के अमरैया
हावे तरिया के पार म
बारो महीना हवा बहत हे सुर सुर
छाँव म हावे टूटहा झोपड़ी
डोकरी दाई सुलगाहे हे आगी
खुर खुर खांस्त हे
सड़क ल सुनावत हे
देख तो डोकरी दाई
अमरैया म जिनगी गुजारत हे
लोग लईका मन छोड़ दिन साथ
अब अमरैया म हावे रुख राई के बनके रखवार
जिनगी जियत हे अपन मन के अब भुलागे दुःख अउ खुसी के चोहना
बेटा जबले होंगे परबुधिया
अब कोनो निये पुछैया
बस रुख राई के बने हे रखवार अमरैया म अपन जिनगी काटत हे
जिनगी के पीड़ा ल गोहरावत हे
अमरैया के छाँव म
टूटहा झोपडी म धुंवा धधकत हे
देख डोकरी दाई जिनगी जीयत हे
लक्ष्मी नारायण लहरे “साहिल”
कोसीर जिला रायगढ़ छत्तीसगढ़
[responsivevoice_button voice=”Hindi Female” buttontext=”ये रचना ला सुनव”]


text:
नवनीत शुक्ला मुंगेली । एक कोति टारगेट पूरा करे के दबाव अउ दूसर कोति न गाड़ी हवय न फिल्डअमला। अइसन म कइसे टारगेट ल पूरा करही खिनज बेभाग ह।
जिला म अवैध रेती, मुरुम, गिट्टी के परिवहन धडल्ले ले होवत हे। ये ल रोके बर खनिज बेभाग असमरथ हे। ये बारे म अधिकारी के कहिना हे के जून ले जुलाई तक 27 गाड़ी मन उपर कारवाही होय हे । जबकि ये आंकड़ा कहि ज्यादा होना रहिस । लेकिन वाहन अउ फील्ड अमला के कमी के चलत रूकगे। बेभाग म फील्ड बर कुल 3 करमचारी हे । जेन म 1 महिला करमचारी हवय । उहें 1 करमचारी ल नगर सइनिक बेभाग ले उधार मांग के काम चलावत हे खनिज बिभाग ह ।
मुंगेली जिला म तीन ब्लॉक ल मिलाके लगभग 9 चिमनी भट्ठा, लगभग 22 क्रेशर अउ लगभग हर पंचायत म मुरुम खोदे के व्यवस्था हे । तव का अतका कम करमचारी ले नियंत्रन करे जा सकत हे ।
सबले बड़ बिडम्बना त ये हे कि छापामारी बर बेभाग तीर गाड़ी तक नइए । अइसन म अगर हाईवा वाले मन ल रोकना कइसे संभव हे।
ज्यादातर हाईवा वाले मन रात म बिना रायल्टी परची के रेती, गिट्टी ल सहर म लाथे ।
ये बेरा म परिवहन बर उमन ल कोनो तकलीफ नइ होवय । काबर के खनिज बेभाग के अमला 8 या 9 बजे के बाद घर चले जाथे। जेखर रॉयल्टी चोरी करईया मन फायदा उठाथे ।
नगर म चलत रेत, गिट्टीअउ मुरम के दुकान मन के मनमानी अतका हे के अपन समान गिराय बर उमन ह सड़क के उपयोग बिना डर के करत हे।
जिला म अवैध रेती, मुरुम, गिट्टी के परिवहन धडल्ले ले
नवनीत शुक्ला मुंगेली । एक कोति टारगेट पूरा करे के दबाव अउ दूसर कोति न गाड़ी हवय न फिल्डअमला। अइसन म कइसे टारगेट ल पूरा करही खिनज बेभाग ह।


text:
भाग-सत्रह
चन्द्रकला देवी रात म भयानक सपना देखते, सपना म पुस्पा देवी पांड़े के मिथिया म दब गे हे, बचावव-बचावव कहत हे । चन्द्रकला बेटी मोला बचा ले कहत हे । चन्द्रकला देवी बचा नई पावव, पसीना से लथपथ हो जथे । का अपसुगन सपना देखे हंव । ठीक रात के चार बजे रहय, उठ के एक गिलास पानी पीईस अउ पसीना ल पोछीस । चन्द्रकला देवी सोंचिस, अब दाई ह जादा दिन के मेहमान नई ए । रात म नींद नई पड़ीच, समाचार पत्र पढ़े लगीस । दू-चार पत्रिका ल पलट के देखथे । बँगला म मार्निंग वाक घास म पैदल चलत रहय । मन म सोचत रहय, अब घर म का होत हे, अभी सात बजे टेलीफोन से बात करहूँ ।
चन्द्रकला देवी ह रायगढ़ फोन लगाईस, पुस्पा देवी ह फोन उठाईस । दाई परनाम चन्द्रकला देवी कथे । पुस्पा देवी कथे, जीयत रह बेटी । घर के हाल-चाल पूछथे, सब ठीक के कहिस । पुस्पा देवी कथे, बेटी दौनामांजर ह लदबदाय हे, नव महीना होवत हे । चले-फिर नई सकत हे । पेट ह बने जुड़वा लइका हे अइसे लगत हे । आधा घंटा से फोन म बात करिच । फोन ल काट देते । चन्द्रकला के हाय जीय होइच । सब बने-बने हे । सपना म का सपना डारे हंव, मन थोड़ा हलका लगिच । चपरासी चाय ले आथे, चन्द्रकला देवी चाय बिस्टिक खाथे । समाचार पत्र पढ़े लगथे, पलंग म जाके सो जाथे । हलका नींद पड़ जाथे । दस बजे सो के उठथे । स्नान ध्यान करके कार्यालय म आ के बईठ जाथे । दस बीस झन भेंट करईय़ा से मुलाकात करथे । बंगला म मंत्रालय जाके फाईल निपटाथे । साम 5 बजे बंगला आ जाथे चन्दा देवी के फोन आथे, दीदी मंय घर जाथंव, जय सतनाम । चन्द्रकला कथे जय सतनाम । चन्दा देवी भोपाल से छत्तीसगढ़ एक्सप्रेस से बिलासपुर से रायगढ़ ट्रेन म जाथे, रायगढ़ से सारंगढ़ बस म जाथे ।
चन्दा देवी जईसे घर पहूँचथे, पता चलथे सब झन काठी म गय हे । चन्दा देवी के सास काल साम 7 बजे के मर गे रहय । रमसीला ह चन्दा भउजी के गला मिलके खूब रोईच । चन्दा देवी घलो बहुत रोईच । रोवई म आँखी फूल गे रहय अड़ोसी-पड़ोसी मन ढांढस बंधाईन, सांत्वना देईन । टूरा-पिला, पूरस मन काठी देके, माटी देके आके तरिया म बईठे हे कहिच । समारू अउ ओकर भाई दुकालू ह दाई ल माटी देके आय रहय । बड़ दुःख लगत रहय । दाई के मरे ले घर सुन्ना होगे रहय । दाई ह लाठी धरे दुवारी म बईठे रहय, सटका धरे रहय त कोई दुवारी म घूस नई पावय । डोकरी बने कड़क रहय । कोई बदमासी करय तेला सटका म मार देवय । समारू सोच-सोच के आँसू ढरकावत रहय । अब घर के रखवारी कोन करही । अतका कन धन दौलत, खेत-खार, कुँआ बारी ल कोन देखही । मन झुंझवावत रहय । समारू के नाता-गोता मन समाझाईन । तरिया के पार म पीपर छाँव म बईठे अगोरत रहय ।
रमसीला कईथे, भउजी दाई के काठी पड़गे हे, चला नहाय ल तरिया । घर के बड़े सियान ह आगू रथे । चन्दा देवी बड़की हे । आगू-आगू चन्दा, रामसीला पाछू पाछू लाईन से पचास झन महिला मन नहाय निकलीन । तरिया घाट गईन । रमसीला के आदमी ह उरई ल लाके गड़िया दे रहय । चन्दा ह नहा के उतई म पाँच चुरूवन पानी सिंचिस अउ परनाम करिच । कहिस, दाई अतका दिन ले तोर अचरा के छाँव म रहेन, जुड़ावा, सितरावा । दुःख तकलीफ म सहायता करव । माई लोगन के नहाय के बाद म पुरू, मन असनादीन अउ उरई म पाँच चुरूवन पानी डारिन, परनाम करके जुड़ावा, सितरावा पुरखा मन कहीन । सब पुर्ष मन पानी सिंचथे, परनाम करथे, समारू ह आगू-आगू गईच, पाछू-पाछू सब झन । घर के दुवारी म बाल्टी म पानी रखे रहय । पानी म पाँव धोईन अउ सरीर म सिंचिन । समारू ह हाथ जोड़ परनाम करीच । सब झन अपन अपन घर चल देथे । घर म परिवार के मन बाच जथे । रमसीला अउ चन्दा मिलके भोजन पकाथे । मेहमान-पहुना मन ला जेवाथे । जेवन से पहिले समारू ह पत्तल दोना म दार-भात, पानी दुवारी म दाई के हिस्सा रख देथे । पहुना मन संग बईठ के जेवन जेथे । पुरूस के बाद महिला पहुना मन ल खवाथे । खवा-पिया के अंगना म बईठ जथे ।
चन्दा देवी ह समारू ल कथे, दस नाहवन कब होही । समारू बताथे रविवार पड़ही । चन्दा कथे सोक-पक्ष छपवा ले । सारंगढ़ अउ सरिया क्षेत्र के महिला मन ल खवाय ल पड़ही । समारू ह शोक पत्र लगभग पाँच सौ धापे बर प्रिंटिंग प्रेस म बोल देथे । समारू ह घर के दुबराज धान, पच्चीस बोरा कुटवा लेथे । एक बोरा उड़द, एक बोरा राहोर दार अउ दू बोरा तिवरा दार दरवा ले रहय । दसकरम के तियारी चलत रहय । चन्दा देवी ह फोन म चन्द्रकला देवी ल निमंत्रण देथे । पूरनिमा ल जबलपुर फोन करथे । चन्द्रप्रकास अउ डॉ. प्रेमलता के पिताजी एम. एल. भारद्वाज, डिप्टी कलेक्टर दुर्ग ल फोन से सूचना देथे । जतका नता-गोता अउ जान पहिचान वाले हे, ओमन सोक-पत्र देथे । समारू ह सारंगढ़ से टेंट मंगाथे, पंडाल लगवा दे रहय । रायगढ़ से रसोईया बुलवा ले रहय । लगभग तीन हजार आदमी के भोजन बेवस्था करे रहय ।
समारू अउ चन्दा के नेता-गोता मन सुकवार, सनिवार के आगे रहय । घर ह भरे रहय । ईतवार के दिन बारह बजे महिला मन नहा के तालाब से आगे रहय । पुरुष मन घलो नहा के आगे । ठीक एक बजे मंगल, चौंका आरती के कार्यक्रम बिलासपुर से आये पंडित रामाधीन सुरू करथे । मंगल गीत भजन एक घंटा चलिस । चोकहार म अंगन म भोजन करे बईठ जाथे । नरियर प्रसाद चढ़ाथे । नरियर के प्रसाद बांटे बर देथे । एक दोना पत्तल म खीर, पूड़ी, दाल भात, लड्डू, बरा, सोंहारी, मोहन भोग पंडित रामाधीन देथे । समारू ह दुवारी के बाहर गली म रखे देथे । दोना म पानी दे देथे, दाई तंय पहिली परसाद पा । अतके दिन के संग म रहे बर रहिस । अंगना म आके भोजन परसागे रहय । समारू ह दूनों हाथ जोड़के भोजन करे बर परनाम करिच, भोजन पावा कहिस । सब पहुना मन ल परछी, कोठार म बईठार के भोजन कराथे ।
चन्दा देवी ह सब महिला मन ल भोजन कराथे । चन्द्रकला देवी ह चार बजे आथे । सब महिला मन से मिलथे अउ संग म बईठ के भोजन करथे । चन्दा देवी ह पूछ पूछ के भोजन कराथे । लगभग पाँच हजार आदमी मन भोजन करथे । चन्दा देवी के वाहवाही हो जाथे । अतका आदमी ल कोई नई भोजन कराय रहीन । भोजन करके सब महिला, पुरूस मन पहुना मन घर चल देथे । दिन म खाना पीना होगे रहय । समारू ह दसकरम के संग भांजा अउ गुरू बिदा घलो कर दे रहय । चन्द्रकला देवी ह रात दस बजे तक रहीस, रात म रायगढ़ चल देथे ।
रात आठ बजे से चौका आरती, मंगल भजन के कार्यक्रम सुरू होथे । रात भर चौका होथे, जय सतनाम, गुरू घासीदास बाबा के गुनगान होथे। घर, गाँव सतनाम मय होगे रहय । मंगल भजन सुबह पाँच बजे तक चलत रहीच । सब चौकहार मन ल पाँच सौ एक रूपिया चन्दा देवी ह भेंट देथे । जीप म बईठ के बिलासपुर भेज देथे । सब पहुना मन चाय पीके अपन-अपन घर चल देथे । समारू के सगा संबंधी मन रूक गे रहय । समारू ह टेंट अउ रसोईया के हिसाब-किताब कर देथे । चन्दा देवी रात भर जागे रहय । दिन के बारह बजे तक सोवत रहय । समारू ह खाय बर जगाईच । आँखी ल रमजत उठीच । सब पहुना चले गिन, चन्दा पूछीच । समारू कथे, हाँ सब चल दीन ।
चन्द्रप्रकास अउ एम. एल. भारद्वाज जीप म रायपुर अउ दुर्ग चल देथे । सब पहुना एकेक करके झर जथे । घर सुन्ना के सुन्न हो जथे । चन्दा देवी चुनाव के तियारी घलो करत रहीस । चन्दा देवी ह मधु, सरला, क्रांति ल लेके सारंगढ़ क्षेत्र के गाँव के दउरा कर बर गीच । लगभग बीस गाँव के महिला मन से मिलिच । सब समर्थन दीन । गाँव-गाँव के मतदाता सूची घलो कार्यकर्ता मन ल दिवाईच । चुनाव के तियारी सुरू होगे । गाँव-गाँव के दीवार म लिखे के सुरू हो रहय । चन्दा देवी ह धूल-धक्का म सनाय रहय । गाँव-गाँव, घर-घर, दुवारी म हाथ जोड़ के वोट माँगय । अच्छा समर्थन मिले ल लगिच । चन्दा देवी के पक्ष म हवा चल गिस । सरपंच अ पंच मन चन्दा देवी ल टिकट देय पर पार्टी से माँग करीन । चन्दा देवी टिकट बर आस्वस्त होगे । रायगढ़ म जिला कमेटी से वर्तमान विधायक मन ल टिकट देय बर प्रस्ताव पारित करके हाई कमान ल दिल्ली भेज देथे । चन्दा देवी अउ चन्द्रकला देवी के टिकट पक्का होगे रहय ।
चन्दा देवी सारंगढ़ क्षेत्र के दउरा करके चन्द्रकला देवी से मिले रायगढ़ बस म चल देथ । संग म मधु भी रहय । चन्द्रकला देवी निवास म मिल जथे । चन्द्रकला कथे, चल बहिनी पार्टी कार्यालय जाके देख लेथन, काकर नाव भेजे गे हे । पार्टी के निरदेस अनुसार जिलाध्यक्ष ह वर्तमान विधायक मन ल टिकट देय के अनुसंसा करके भेज देय रहय । ओकर कापी चन्द्रकला देवी अउ चन्दा देवी ल देथे । मधु कथे, महूँ ल सरिया से टिकट देवव । चन्द्रकला देवी ल नई मिलही त मोला टिकट देवावव । अध्यक्ष महोदय कथे, वर्तमान विधायक, मंत्री के रहत दूसर ले टिकट नई मिलय । चन्द्रकला देवी अउ चन्दा देवी के टिकट पक्का होगे । पार्टी ओही मन ल टिकट देही । चन्दा देवी कथे, बहिनी मधु दीदी के रहिते कईसे तोला टिकट मिलही । मधु कथे, मंय तो मजाक करत हंव । मंय तो अभी नगर पालिका के अध्यक्ष हंव । तीन साल अभी कार्यकाल बांचे हे । चन्द्रकला देवी कथे, बहिनी अभी काम करे के अवसर मिले हे । नगर के बिकास के काम करावव । भोपाल चलके अनुदास रासि स्वीकृत करावव । मधु कथे दीदी बिना कुछ दिये अनुदान रासि नहीं मिलय । चन्द्रकला कथे, बहिनी जो भी लगय रासि ले आवव । एडजेस्ट करा लेहा । कोन अपन घर से देहा, नगर पालिका से निकाल लेहा । मधु कथे, जब भोपाल जाहा त महूँ ल ले जाहव ।
चन्द्रकला देवी अपन निवास आ जाथे । पुस्पा देवी, रमौतीन, बेटी के भोजन के अगोला म बईठे रहय । पुस्पा कथे, बेटी अतका देरी कईसे कर देय । चन्द्रकला कथे, दाई पार्टी कार्यालय गे रहेन, देरी होगे । चन्दा अउ मधु घलो साथ म हे । दू थाली अउ लगा । चन्दा पूछथे, बहू के का होईच । दौनामांजर ह थाली म भोजन ले के आईच । बड़ पेट निकले रहय । चन्दा के पाँव परिस । दीदी अब दिन लकठियागे, आठ दिन के भीतर हो जाही । चन्दा कथे, चन्द्रकला दीदी ऐकर पेट म जुड़वा बच्चा हावय अईसे लगत हे । दौनामांजर कथे, चन्दा दीदी देक तो कहाँ लुकाय हे । चन्दा ह कान लगा के सुनथे पेट ल छूथे । दू मुड़ी जानत रहय । दौनामांजर चलत फिरत बच्चा जनमही कहत रहय । चन्दा कथे, अब ऐला अस्पताल म भरती करा देवव, पेट ह सिंधियागे हे, दू-चार दिन म पीरा उठ जाही । पुस्पा अउ रमौतीन दाई ह भोजन परोसथे । खाना खाके चन्दा अउ मधु रायगढ़ से सांरगढ़ चल देथे ।
दौनामांजर के रतिहा पीरा उसल गे । कहिना रमरमावत (दरद) रहय । पुस्पा रमौतीन दाई, चन्द्रकला ह दौनामांजर ल चलावत रहीन । दरद बाढ़बे नई करीच । बिहनिया होगे । दौनामांजर ल नहवाईन, शौच कराथे । चाय-नास्ता घलो कराईन । दरद ह थोड़-थोड़ बाढ़त रहय । चिल्लाई शुरू कर दीच । चन्द्रकला कथे, दाई हो दौनामांजर के पीरा ह बाढ़त हे, अस्पताल म भरती करा देथंव । रमौतीन कथे, बेटी लईका के मुड़ी हे तीरम आगे हे । बने जोर से कांखही त लईका बाहर आ जाही । चन्द्रकला सिरहाना म बईठ के ढांढस बंधावत रहय । दौनामांजर बने जोर के धक्का दे, लईका के मुड़ी ह दिखत हे । चन्द्रकला ह छू के देखथे । पुस्पा दाई ह दूनों हाथ ले रास्ता ला चौड़ा करथे, जेमा बच्चा लउहा निकल जाय । दौनामांजर प्रसव पीड़ा म कल्पत रहय । पसीना-पसीना होत रहय । पुस्पादेवी अउ रमौतीन कथे, बेटी पीरा ह बाढ़गे बने जोर से धक्का दे । दौनामांजर दाई मन के हिम्मत से बने जोर के चिल्लाईच, मंय मर गेंव दाई हो, जोर से धक्का दीच । लईका के मुड़ी बाहर होगे । रमौतीन दाई ह दूनों हाथ डार के लईका ल बाहर निकालथे । दौनामांजर के हाय जी ह हलका लगिच । पाँच मिनट के बाद म पीरा उठगे । कसके धक्का लगाईच, दूसर लईका बाहर आगे । दाई, माँ बचावव । पुस्पा ह लईका ल पकड़के खीचिस, नोनी बेटी आय रहीस । रमौतीन ह बड़े लईका के हाथ पाँव ल दबावत रहीस । लईका ह ऐंव-ऐंव रोय लगीच । दूनो लईका ह स्वस्थ, सुन्दर, तगड़ा रहय । पुस्पा अउ रमौतीन लईका ल सम्हारत रहय । चन्द्रकला ह गरम पानी गिलास म दौनामांजर ल पिलाईच पसीना अउ पीरा म अधमरा होगे हरय । चन्द्रकला ह हवा देईच कुछ देर बाद म होस आईच ।
रामदेव ह सुनईन दाई बुलाय हे कहिके बैकुंठपुर चल देथे । दाई नवा पत्ती से नाल काट के दूनो लईका ल अलग-अलग करथे । दौनामांजर के चेत पानी सींचे ले आथे । कपड़ा ल सम्हारे लगथे । चन्द्रकला कथे, अभी सोय रहय । दाई ह साफ-सफाई करके दौनामांजर ल कपड़ा पहिना के पलंग म सुला देथे । चन्द्रकला ह चाय बिस्कुट खवाथे । दौनामांजर एकदम ठीक होगे रहय । बातचीत घलो कर लगीच । दाई ह दूनो लईका ल दिखाथे अउ पास म सोवा देथे । दौनामांजर ह दूनों लईका ल छूईच अउ पियार करीछ । दूनों लईका मन माँ के स्पर्श ले गरम-गरम हवा ले नींद म सो जथे । तब तक दाई हर घर के साफ सफाई कर डारे रहय । चन्द्रकला ह लेडी डाक्टर अउ सिसु रोग विशेषज्ञ ल फोन करके बुलवा ले रहय । डॉक्टर मन जच्चा-बच्चा ल स्वस्थ कहीन । यदि कोई तकलीफ होही त बुला लेहा । डॉक्टर मन समझा के चल देथे । चन्द्रकला देवी दौनामांजर के सेवा म लग गे रहय । पुस्पा अउ रमौतीन दाई ल खिलौना अउ वंस चलाय बर बेटा मिल गे रहय ।
रामदेव अउ कामदेव, चन्द्रसेवन बहुत खुस होईन । रमौतीन आस-पड़ोस म लड्डू बंटवाथे । बच्चा मन ल मिठाई देथे । बड़ दिन के बाद म घर म लईका जनम होय रहय, ओहू म जुड़वा बेटा अउ बेटी । दुगुना खुसी होय रहय । चन्द्रसेन बहुत खुस रहय । तीन घंटा बाद लईका मन जागीच अउ ऐंव-ऐंव रोय लगीन । रमौतीन ह कथे, लईका मन भूख म रोवत हे । दौनामांजर ल जगाईच, बेटी उठ अ लईका मन ल दूध पिलाव । दौनामांजर ल कथे, बेटी ढेठी ल गरम पानी म धोले मईल ह निकल जाही । थोरक दबाके ढेंठी ल । दूनों ढेठी म धूध भरे रहय । एक ढेंठी ल बेटा के मुँह मा डारिच । चुमुल-चखल के दूध पीय लगथे । मस्त दूध पी के सोय लगथे । दूसर ढेंठी ल बेटी के मुँह म ओधाथे । चखल-चखल करके दूध पीये लगथे । पेट भर दूध पी के दाई के गोदी म सो जाथे, दौना मांजर ह दूध पिलाके सो जाथे ।
चन्द्रकला देवी ह फोन करके दुबारा पूरनिमा ल बताथ, चन्द्रसेन के जुड़वा लईका होय हे । कालि तंय ह रायगढ़ आ जा । चन्द्रप्रकास ल रायपुर फोन म बताथे । दुर्ग म चन्द्रप्रकास के ससुन ल छट्ठी के नेवता देथे । चन्द्रसेन ह दमउदहरा जाके ससुर अउ सास ल बताथे, बड़ खुस होथे । छट्ठी के नेवता चन्द्रकला देवी ह सरिया अउ सारंगढ़ के महिला मन ल देथे । चन्दा देवी ह मधु के संग पहिली के आगे रहय । सबे सगा-संबंधी, जान-पहिचान वाला मन ल नेवता दे देथे । चन्द्रकला देवी ह छट्ठी के तियारी म लग जथे । टेंट वाला ल पंडाल लगाय बर बोल देथे । रसोईया ल दू हजार आदमी के पकवान, भोजन बनाय के आदेस दे देथे । छट्ठी के तियारी पूरा हो जथे । दौनामांजर ल छः दिन म गरम पानी से ओखद जड़ी बूटी डाल के पकाय पानी म नहवाथे । नवा लूगरा, पोलखर पहिना के घर के कुल देवता, तुलसी चौरा म अगबत्ती, धूप-जला के पूजा कराथे । दौनामांजर ह पुस्पा, रमौतीन, रामदेव, कामदेव, चन्द्रकला देवी, चन्दा देवी, पूरनिमा, अपन ददा अउ दाई अउ सब बड़ सियान के पाँव छू के पैलगी करिच । सब आसीस दीन, दूधो नहाओ, पूतो फलो । चन्द्रकला देवी ह छाती से लगा के माथा ल चूम लेथे । घर म आनंद मंगल होत रहय । घर म धून-धड़ाका होत रहय । दौनामांजर ल दूबराज धान के भात-दार, मुनगा-बड़ी के साग भोजन म देईन । घर म सुद्ध घी से बनाय लड्डू जेमा काजू, किसमिस, बादाम छोहारा, लौंग, इलायची डाले गे रहय । करायत, तिल, अलसी, सोंठ के लड्डू, घी म बनाय रहय । माँजर ह थोरिक थोरिक चीख के देखिच । कांके पानी बड़े ओखद जड़ी-बूटी, खस औसधियुक्त पेय पीईच । सब पहुना मन ल काके पानी, लड्डू, दार-भात, सब्जी, हजार आदमी मन ल खवाईच । मस्त सुवागत सतकार करीन । चन्दा देवी अउ मधु मन बढ़िया सोहर गीत घलो गाईन अउ नाचिन । पूरनिमा, प्रेमलता, चन्द्रकला देवी लईका मन ल गोदी म ले के मस्त नाचिन, आनंद मंगल मनाईन ।
रायगढ़ सहर के नेता, अधिकारी, कर्मचारी अउ कलेक्टर, पुलिस अधीक्षक, तहसीलदार, एस. डी. एम., थानेदार सब मैडम ल बधाई दीन । चन्द्रसेन ल बधाई दीन । भोजन करके सब अपन-अपन घर जल देथे । निकट के नातेदार मन रात रूकथे । बांचे मनखे मन रात तक घर चल देथे । चन्दा देवी अउ मधु सरिया के मन जीप म सांरगढ़, सरिया चल देथे । मस्त चहल-पहल घर म रहय । चन्द्रप्रकास अ पूरनिमा के चार-चार बच्चा मन धमा-चौकड़ी मचाय रहय । घर भरे लगय । घर म खुसी आनंद मंगल रहय । बहुत अकन भेंट, रूपिया-पईसा, कपड़ा, खिलौना, लूगरा मिले रहय । छट्ठी के खवाई-पियाई रात तक चलत रहीच ।
चन्द्रकला देवी ह सबके हिसाब-किताब चुकता करथे । सब पहुना मन ल चन्द्रसेन ह धोती, लूगरा, गमछा, लूंगी भेंट म देथे । दौनामांजर के दाई-ददा मन ह खुस होगे । अतका खरचा करबो त हमर खेत बेचा जाही । हमन तो गरीब किसान ठेठवार आन । अईसे ताम झाम नई कर सकन । बहुत अच्छा, बड़ नाम कमाही बेटी मंतरी ह । मजा आ जथे, देख के आदमी मन ल । खुसी म फूले नई समावत रहय, रामदेव अ कामदेव । पुस्पा देवी ह बेटा ल पावय अउ रमौतीन ह बेटी ल बढ़िया लोरी सुना-सुना के सुलावय, बढ़िया खिलौना मिल गे रहय, दूनों दाई के रहत माँजर ल कोई तकलीफ नई होवय ।
दौनामांजर ल बारा दिन म बरही नहवाईन । महिना भर गरम पानी म नहावय । धीरे-धीरे सरीर पक्का होत गईच, पहिली जईसे सरीर होगे । बढ़िया पुष्टिवर्धक लड्डू दवाई खाईच जल्दी देह ह भर गय । शरीर ह पेट ह पहिली जईसे होगे रहय । दूनो लईका मन पेट भर दूध बी के सोवत रहय । माँजर ह घरके काम बूता घलो करे लागय । माँजर के दूनों ढेठी म दूध भरे रहयष कमी नई होवय । चन्द्रसेन डेयरी के धन्धा म लग जाथे । फार्महाउस से अनाज, धान, राहर, चना, सरसों, गन्ना, फल, केला, पपीता आ जावय । बढ़िया खाता-पीता घर होगे रहय । पुस्पा अउ रमौतीन डोकरी मन लईका ल रोये नई देवय, बारी-बारी ले सब झन पावय ।
चन्द्रकला देवी ह नगर पालिका के जन्म-मृत्यु पंजीयन के कर्मचारी ल बुला के पंजीयन करवा देथे । बेटा के नाम राजेन्द्र प्रसाद अउ बेटी के नाम कमलाबाई लिखवा दीच । चन्द्रकला देवी के घर टिकट मंगईया मन के भीड़ जुटे लगीच । पूरा छत्तीसगढ़ से पारटी कार्यकर्ता मन आय लगीन । सबो के आवेदन ले के बायो डाटा लेके, पारटी कार्यालय भेज देवय । हर समय भीड़ बने रहय ।
चुनाव आयोग ह चुनाव तिथि के घोसना कर देथे । पैंतालिस दिन पहिली राजपत्र म छप जथे । चुनाव के तारीख पक्का हो जथे । नामांकन के तारीख म चन्द्रकला देवी अउ चन्दा देवी अपना समर्थक महिला नेता मन ल ले के नामांकन परचा भर देथे । दिल्ली म कार्यसमिति के बैठक म पूरा विधायक मन ल टिकट देय के घोसन हो जाथे । दूर दिन समाचार पत्र म चन्द्रकला देवी ल सरिया क्षेत्र से अउ चन्दादेवी ले सांरगढ़ से टिकट मिले के खबर छपे रथे । पुरूस वर्ग के नेता मन बहुत विरोध करके पारटी छोड़ देथे, पर पारटी ह नीतिगत निरनय ल नई छोड़य । वर्तमान विधायक ल पारटी टिकट देथे । चन्द्रकला देवी अउ चन्दा देवी के नामांकन ल सही पाथे । विरोधी पक्ष के नेता मन नया चेहरा ल टिकट देथे । सरिया विधानसभा क्षेत्र से चन्द्रकला देवी, रामचन्द्र चौधरी, जवाहर-नायक उम्मीदवार रहय ।
सारंगढ़ विधानसभा क्षेत्र से चन्दा देवी वारे, सत्ता पक्ष से, विपक्ष से सेरसिंह, निरदलीय राम भजन जोलाहे उम्मीदवार रहय । नामांकन वापस ले बर सोचें रहय । कई निरदलीय महिला मन भरे रहय । मान-मनोवल से नाम वापस ले लेथे । चुनाव के महासमर म चन्दा देवी कूद जाथे । पहिली चुनाव के अनुभव ह काम आईच । गाँव-गाँव, गली-गली, घर-दूवारी म वोट मांगय । रात-दिन धूल-धक्कड़ म फदके रहय । बड़ भिनसार चाय पी के निकल के रात 12 बजे के बाद रात म घर आवय । न खाये पीये के फिकर न नहाय धोय के । चन्दा देवी चुनाव के महासमर म कूद पड़ीच । समारू ह चुनाव के कमान ल सम्हारे रहय । मधु ह नगर पालिका क्षेत्र के जवाबदारी लेय रहय । गाँव गाँ के महिला मंजल ल सक्रिय करके चुनाव के प्रचार म लगा देय रहय । सारंगढ़ क्षेत्र के हर गाँव के एक राउंड दउरा एक हफ्ता म चन्दा देवी पूरा करीच । पाँच ठन जीप, टेक्टर, कार, चुनाव प्रचार म लगाय रहय । चुनाव कार्यालय गाँव गाँव म गाँव के महिला मन चंदा देवी के पक्ष म पीरा कसके चुनाव समर म कूद गे रहय । चन्दा देवी ह पोस्टर, बेनर के बेवस्था अउ रूपिया, पईसा, खाय पीये के बेवस्था घलो कर देय रहीस ।
चन्द्रकला देवी ह रायगढ़ से सरिया म निवास बना ले रहीस । सरिया म चुनाव कार्यालय खोल दे रहिस । चुनाव के कमान पुस्पा दाई सम्हारे रहाय । पूरनिमा ह जबलपुर से आ गे रहय । कामदेव कका, गफ्फार चाचा, अमृत जोसी चुनाव प्रचार करत रहय । लगातार गाँव गाँव घर-घर अंगना म बईठक, आम सभा लेवय । परछी, चंउरा, चौपालगुड़ी, म धुआंधार प्रचार करत रहय । चन्द्रकला देवी ह दस जीप, सायकल, मोटर सायकल, टेक्टर, बैलगाड़ी चुनाव प्रचार म लगाये रहय । सरिया क्षेत्र, चुनावी पोस्टर बैनर से पट गे रहय । सरिया क्षेत्र म चन्द्रकला देवी के पक्ष म हवा चल गीस । सब महिला मन चुनाव प्रचार म कूद गीन । बहुत बढ़िया समरथन मिलत रहय । चन्द्रकला देवी ह महिला ससक्तिकरण बर अच्छा-अच्छा काम करे रहय । गाँव के विकास, उद्योग, कृषि, बागवानी, सिंचाई, स़ड़क, रोजगार धंधा म बहुत काम कराय ले चन्द्रकला देवी के जय जयकार होत रहय । सरिया म एक तरफ हवा बह गे । चारों मुड़ा चन्द्रकला देवी ल जीताय के समर खाईन, बढ़िया चुनाव प्रचार चलत रहीस ।
सरिया म चुनाव कार्यालय म भंडारा खोल दे रहय, कार्यकर्ता मन भोजन कराय अउ चुनाव प्रचार म जावय । सुबह खाना खा के जावय अउ आधा रात म आवय । अच्छा माहौल बन गे रहय . चन्द्रकला देवी ह बड़े नेता के संग सभा म रहय । चुनाव मतदान दिन सब मतदान केन्द्र म महिला एजेंट रहय । जादा से जादा महिला मन मतदान करीन। सरिया क्षेत्र म महिला मतदान के प्रतिसन 90 होईस अउ पुरूस मन के 60 प्रतिसत वोट पड़ीच । चन्द्रकला देवी, मतदान केन्द्र के वोट के धांधली झन होवय कहिके देखत रहीस ।
सारंगढ़ विधानसभा क्षेत्र म मतदान पचास प्रतिसत वोट पड़ीच । चन्दा देवी के पक्ष म हवा चले रहय । महिला मंडल के सदस्य मन अधिक से अधिक महिला मन वोट डालवाय रहय । चन्दा देवी जीत के प्रति आस्वस्त होगे । मत पेटी, सांरगढ़ से रायगढ़ कलेक्टर कार्यालय म जमा हो जथे ।
चन्द्रकला देवी के भाग्य के फैसला, मत पेटी म बंद हो जथे । सरिया क्षेत्र म जबरदस्त मतदान के चरचा समाचार पत्र अउ टी. वी. म आय रहय । चन्द्रकला देवी जीत के प्रति आस्वस्थ रहय । पुस्पा दाई ह चुनाव के कोसाध्यक्ष रहीस । बढ़िया सब कार्यकर्ता मन खुस रहय । सब ला भोजन, डीजल, पेट्रोल के पईसा माँग अनुसार देवय । कार्यकर्ता मनु के उत्साह ह बढ़े रहय । चन्द्रकला देवी पस्त हो गे रहय । धूल धक्कड़, धाम म चेहरा मुरझा गे रहय । छप्पन साल म एकदम सौ साल के डोकरी कस दिखत रहय, सब कोई पहिचान नई पावय । दूसर दिन सुघ्घर साबुन से रगड़ रगड़ के नहाईच । केस ल सेम्पू से धोईच अउ काला रंग के मेंहदी लगाईच, चेहरा म क्रीम लगाईच अउ भोजन करके मस्त एक नींद सोईच । एक महीना के थकान ह दूर होईच ।
चन्दा देवी के चुनाव के कोसाध्यक्ष समारू रहय । पहिली चुनाव म घलो समारू ह देखे रहिस । अच्छा अच्छा चुनाव के काम निपट गे रहय । चन्दा देवी थकान से चूर हो गे रहय । दरद के गोली खाके सोईच । दिन भर सोवत रहिगे । समारू ह सबके हिसाब किताब करिच ।
कलेक्टरेट, रायगढ़ म मतगनना होईच । प्रथम चक्र से चन्दा देवी अउ चन्द्रकला देवी आगू चलत रहीस । आखिरी चक्र म कई वोट मिले रहीस । चन्दा देवी ह बारह हजार से अधिक मत से जीत हासिल करीछ । चन्द्रकला देवी ह बीस हाजार मतों से विजयी होईच । दूनों महिला मन अपन सीट ल बरकरार रखीन । जय जयगार होगे, चन्द्रकला देवी के । भारत निर्वाचन आयोग से विजयी होय के परमाण पत्र कलेक्टर जिला निर्वाचन अधिकारी ह चन्द्रकला देवी ल देईच अउ बधाई दीच । चन्दा देवी ल विजयी घोसित करीच । प्रमाण-पत्र देईच अउ बधाई घलो दीच ।
चन्द्रकला देवी अउ चन्दा देवी के जीत के खुसी म विजयी जुलुस रायगढ़ नगर म निकलिच । बधाई देवईया मन के तांता लगे रहय । रंग गुलाल, बैंड बाजा सहित विजय जुलूस पारटी कार्यालय से बाजार होके निवास स्थान समाप्त होईच । चन्द्रकला देवी सबो झन ल लड्डू बांटथे । जबरदस्त जुलूस रहय । पूरा सहर उमड़ पड़े रहय का लईका अउ का सियान । मजा आगे । घर म खुसी छा जथे । पुस्पादाई, रमौतीन, चन्द्रसेन, रामदेव, कामदेव, एम. ए. गफ्पार भाई, कृस्नचंद भारद्वाज झूम झूम के नाचिन, गाईन अउ मौज मस्ती मनाईन । चन्द्रकला देवी सब ल धन्यवाद करीच । सरिया अउ सारंगढ़ से आये महिला मंडल के सदस्य मन हिरदे ले आभार व्यक्त अउ धन्यवाद देईच । सब अपन घर जीप म बईठ के चल देथे ।
चन्दा देवी ह सांरगढ़ के महिला अउ पुरूस कार्यकर्ता मन ल तीन जीप म ले जाथे । सारंगढ़ म विजय जुलूस रात म निकलिच । रंग, गुलाल, ढोल-तासा बाजत रहीस । जुलूस, सहर घूम के रानीसागर निवास म खतम होईच । सब ल चन्दादेवी ल लड्डू बांटिच । हाथ पांव के अंगना के जैतखाम म अगरबत्ती जला के पूरा करीच । माटी के दीया जला के रखीच । जय सतनाम बाबा गुरू घासीदास जी की जय बोलाईच । आकास गूंज उठीस । बाबा जी के परनाम माथा टेक के करीच अ माँगिच, बाबा जी सहायता करबे । मय तो तोरे भरोसा हंव, समारू अउ पूरा परिवार मिलके पूजा आरती करथे । घर म आनंद खुसी छा गे रहय ।
दूसर दिन अखबार म सत्ता पक्ष के करारी हार के समाचार पत्र छपे रहय । मध्यप्रदेश के मुख्मंत्री सहित आधा दर्जन मंत्री, विधायक चुनाव हार गे रहय । सत्ता प के करारी हार से मुख्यमंत्री के जवाबदारी लेते हुए मंत्रीमंडल भंग करके मुख्यमंत्री पद से इसतीफा, राज्यपाल महोदय ल भेज देथे । राज्यपाल महोदय ह मुख्यमंत्री के निर्वाचन तक काम चलाऊ मुख्यमंत्री बने रहे के आग्रह करथे ।
चन्द्रकला देवी ह मंत्री पद से इसतीफा भेजवा देथे । प्रोटोकाल के कार अउ स्टाफ ल वापस कर देथे, विधायक रहिहूं कहिच । चन्दा देवी ह सब हिसाब किताब अउ सब कार्यकर्ता मन ल धन्यवाद घलो गाँव गाँव जाके देईच । पाँच साल के बात फेर वोट देहा कहिके निवदन करीच । चन्दा देवी ह भोपाल जाय बर रायगढ़ आ जाथे । चन्द्रकला देवी के निवास म आ जथे । पुस्पा देवी, रामदेव, कामदेव, रमौतीन, चन्द्रसेन, दौनामांजर मन विधायक जीत के आय ले बधाई दीन । चन्द्रकला देवी ह चुनाव आयोग ल व्यय के हिसाब घलो भेज देथे । दूसर दिन रायगढ़ से भोपाल जाय बर बिलासपुर चल देथे . बिलासपुर से भोपाल छत्तीसगढ़ एक्सप्रेस म चल देथे । ट्रेन म नव निर्वाचित विधायक मन से परिचय होते । नवा-नवा विधायक चुन के जात रहय । चन्द्रकला देवी अउ चन्दा देवी वारे, वरिष्ठ विधायक बनगे रहय । सब कोई नमस्कार परनाम करीन । गपसप करत बिलासपुर से भोपाल सुबह 6 बजे पहुँचीन । चन्दा देवी के संग समारू रहय . दो आटो म विधायक विसराम गृह पहुँचीन । चन्द्रकला देवी ह चाय पी के अपन बँगला, चौहत्तर बँगला चल देथे । चौकीदार, चपरासी मन दरवाजा खोलथे । चपरासी ल चन्द्रकला देवी बोलथे, सब समान ल पेक करके रख दो मंय बंगला एक-दू दिन म खाली कर देहूँ । पूरा बँगला खाली रहय । सुनसान, भूत बँगला जईसे खाली लगत रहय । मंत्री के बोर्ड, झंडा निकल गे रहय । स्टाफ के घलो ट्रांसफर होगे रहय ।
चन्द्रकला देवी ह लउहा स्नान करके पूजा पाठ, अगरबत्ती जलाईस । तियार हो के विधान सभा भवन चल देथे । विधानसभा सत्र म सपथ ग्रहण, नव निर्वाचित विधायक मन ल राज्यपाल महोदय, विधानसभा अध्यक्ष महोदय ह सपथ दिलवाथे । साम के वक्त विधायक दल के बैठक म बहुमत वाले पारटी के नेता ल मुख्यमंत्री चुने जाथे । दूसर दिन राजभवन म राज्यपाल महोदय ह मुख्यमंत्री अउ मंत्रीमंडल के सदस्य ल सपथ कराथे । चन्द्रकला देवी विपक्ष म जाके बईठ जाथे ।
चन्दा देवी अउ चन्द्रकला देवी, विधानसभा भवन के बंगला आ जाथे । चन्द्रकला देवी ह विधायक विसराम गृह म चन्दा देवी के पास के कमरा ल आबंटन करा लेथे । चन्द्रकला देवी ह सब समान ल पेक करा डरे रहय . एक मेटाडोर म समान विधायक बिसराम गृह भेजवा देथे । बंगला के चाबी पी. डब्ल्यू. डी. के आफिस म जमा कर देथे । चन्दा देवी अउ चन्द्रकला देवी, न्यू मार्केट से साग भाजी, मीठा, खारा, नमकीन लेके निवास म पहुँच जथे । समारू ह सब समान ल जमवा देथे । चन्द्रकला देवी पड़ोसिन हो जथे ।
चन्दा देवी कपड़ा बदल के रंधनी म पहुँच जथे । बढ़िया दार-भात, सब्जी पकाथे । चन्द्रकला देवी ल भूरी ह खाना खाय ल बुलाथे, चल बड़ी माँ भोजन खाय बर । चन्द्रकला देवी, भूरी, कुसुवा, चन्दा देवी, समारू एके संग बईठ के भोजन करीन । खाना खा के गप मारत बईठे रहय । लईका मन सोगे । समारू घलो सोवत रहय । चन्दा देवी अउ चन्द्रकला देवी गप मारत-मारत सोचे लगथे । चन्द्रकला कथे चन्दा बहिनी, हमर दाई-ददा मन हमन के नाव चन्द्रकला ला सोच के धरीन होही, सोंच तो भला । चन्दा कथे दीदी मंय तो सउघे चन्द्रमा मोर नाव हे । चन्दा के सीतल किरण से सांति मिलथे । दिन के सूरज के घाम म आदमी तप जथे, परेसान हो जथे । सोचथे कब सूरज डूबे अउ चन्दा के सीतल, ठंडी किरण मिले । चन्द्रकला कथे बहिनी, तंय समूचा चन्दा आच, पर मंय तो ओकर कला आँव । जईसे परिवार, दूज, तीज, चौथ, पंचमी, षष्टी, सप्तमी, अष्टमी, नवमीं, दसमी, अकादशी, द्वादसी, त्रयोदसी, चौदस, अमावस, पूरा अंधकार, कृष्ण पक्ष । सुक्ल पक्ष फिर वही क्रम अंतिम म पूनम के चांद । जईसे चन्दा के कला हावय वईसे ये मोर जीवन म अंधियार उजियार होईस । चन्द्रकला के आँखई ले आँसू झरर-झरर बहे लगथे । चन्दा कथे, का बात हे दीदी । चन्द्रकला कथे, बहिनी, मालूराम जी के याद आगे । दू साल से जादा होगे, संसार ल छोड़े । जब तक जीयत रहिस, का नई करे हे । सब कुछ ओकरे बनाय आय । मंय तो मंवरी रहेंव तभो ले एक ठन कुरिया घलो नई बनाय सकेंव ।
चन्दा देवी कथे, दीदी, मालूराम जी बने आदमी रहिस । तब तंय ह लोग, लईका के परयास काबर नई करे । चन्द्रकला कथे बहिनी, ओह पहिली ले बाल-बच्चेदार आदमी रहीस । ओला बच्चा नई चाहत रहीस । मंय भी सोचेव मंदिर के बिहाव ल समाज नई स्वीकारय । ओकरे सेती मंय ह नसबंदी आपरेसन करा डारे हंव, नई तो मोरो कई ठन लईका दनादन हो जातिच । चन्दा बहिनी, मोर किस्मत म प्रसव पीड़ा अउ लईका के सुख नई लिखे हावयष तब तो मंय बगठी हंव । उल्ला सांड़ जईसे घूमत-फिरत हंव . अब मरे के बेला मोला कोन पानी देही । मोर जतन कोन करही । सरीर अभी चलत-फिरत हे, जे दिन थाउ, अचल पड़ही त कोन जतनही । अब तो परिवार के जादा जरूरत हे, जवानी म खा पी लेंव ।
चन्दा कथे दीदी, जईसे जवानी कटिस, वईसे बुढापा घलो कट जाही । अब पेंसन घलो बढ़िया मिलही जीये लाईक ।कई झन पाले पोसे बर सेवा करईया मिल जाही । चन्द्रसेन भाई तो हे । चन्द्रकला कथे बहिनी, पुस्पा दाई, रमौतीन, रामदेव अउ कका कामदेव के उमर सौ बरिस जादा एक सौ पाँच बरिस होगे हे । सब एक संग आगू पाछू जाही । चन्दा कथे दीदी, सबे ल एक दिन जाना हे । अब तो पाँच साल तक राज कर सकत हन । पाँच साल तक भोपाल म रह सकत हन । चन्द्रकला कथे बहिनी, जब ले मोर संग धरे हंव मोला फायदा होय हे । चन्दा कथे दीदी, ऐ तो सतनाम साहेब के किरपा हे । कहाँ सोचत रहेन कि हमू मन एक दिन गोबर थपई से विधानसभा पहुँच जाबो । ऐ तो हमर किस्मत म लिखे रहीस, विधायक बन के ।
चन्द्रकला देवी ह गपसप मारत-मारत कलाई के घड़ी ल देखथे, रात के साढ़े दस बज के रहय । चन्दा बहिनी चल सोबो, काल जल्दी विधान सभा जाना हे । चल आज अतका गपसप मारे काली अ बईठको । चन्द्रकला देवी अपन कमरा म जाके सो जाथे । चन्दा देवी बाथरूम से हाँथ-पाँव धोके जाथे । समारू के नींद पड़गे रहय । चन्दा हे जगाथे, सोगे का जी । समारू कथे, हां थके रहेंव नीदं पड़गे । चन्दा ह कथे बच्चा मन सोगे के नहीं, देखथे सब सोगे रहय । चन्दा कथे, आज तेल मालिस कर भई । दो-तीन महीना म आज मिल हे । चन्दा देवी ह नरियर तेल निकाल के रखथे समारू ह आंखी ल रमजत-रमजत उठीच । चन्दाकथे मोर पीठ, कनिहा म तेल लगा के मालिस कर जी । चन्दा ह उलाट सो के मालिस पीठ, कमर म कराथे । बने दबा-दबा के मालिस कराईच । समारू कथे थक गेंव जी । चन्दा कथे, दे मंय तेल मालिस कर देथंव । पीठ, कमर, हाथ पाँव म तेल मालिस करथे । चन्दा के देंह एकदम गरम हो जाथे । मस्ती करके चंदा सांत हो जाथे । आत्मिक सुख के अनुभव करथे । समारू घलो आनंद लेके सो जाथे ।
चन्द्रकला देवी के रात म नींद नई पड़ीच, रात ऐती ल ओती कलथस करीस । चन्द्रकला देवी ह दिमाग म सेसे जीवन के काली छाया के चिंता सताय लगिच । चिंता के कारन रात म नींद नहीं पड़ीच । बिहंचे उठके मार्निंग वाक म सड़क म निकलगे । दो-तीन किलोमीटर घूमे गईच अउ वापिस आगे । तब तक चन्दा देवी के दरवाजा खुल गे रहय । समारू ह अखबार पढ़त हय । भूरी अउ कुसी ब्रस करत रहय । चन्दा देवी रंधनी म चाय बनावत रहय । अदरक, लौंग, इलाइची, कूटत रहय । चन्द्रकला देवी रंधनी म पहुँच जाथे । पीढ़हा म बईठ के रंधनी मचाय पीईन । समारू बर चाय भेजथे । भूरी अउ कुसुवा रंधनी म आ के बईठ के चाय संग म पीइन । बहुत बढ़िया चाय बनाय रहय, मजा आ गे चाय पीये म ।
चाय पीके चन्द्रकला देवी ह फ्रेस होय चल देथे । चन्दा देवी अउ समारू साग-भाजी के तियारी म लग जथे । लईका मन बर पोहा के नास्ता बनाथे । चन्दा देवी ह विधानसभा जाय बर स्नान करके तियारी करे लगथे । चन्द्रकला देवी लूगरा पोलखर पहिन के आ जाथे । चन्दा देवी अउ चन्द्रकला देवी पोहा के नास्ता करके विधानसभा जाय बर सड़क म आ जथे । पैदल चल के विधानसभा पहुँच जाथे । विधानसभा म मुख्यमंत्री ह सब मंत्री मंडल के सदस्य मन के परिचय कराथे । विधायक मन टेबल पीट के सुवागत करथे । विधानसभा म पूर्ण बहुमत मिल गे रहय । विधानसभा अध्यक्ष घलो सत्ता पक्ष के रहय । विधान सभा उपाध्यक्ष, विपक्ष के वरिष्ठ सदस्य ल बना दिये जाथे । विधान सभा म मुख्यमंत्री जी द्वारा भोज दिये जाथे । दोपहर भोजनावकास म हास-परिहास कर भोज समाप्त हो जाथे । चन्दा देवी अउ चन्द्रकला देवी हर रेल्वे कूपन, बस कूपन, टेलीफोन एवं अन्य सुविधा के माँग करथे । अउ विसराम करे बर विसराम गृह आ जाथे । चन्द्रकला देवी कथे बहिनी, नींद लगत हे मंय जांथव सोहंव । चन्दा कथे ठीक हे महूँ सो जाथंव एक घंटा सो जाथे । चन्द्रकला ह पाँच बजे तक सोवत रईथे ।
चन्दा देवी के फोन नम्बर म चन्द्रसेन, रायगढ़ से फोन करथे अउ रोवत-रोवत बताथे दीदी, रायगढ़ सहर म रबड़ी खाय ले पचास आदमी बीमार हो के अस्पताल म भरती हे । होटल से पुस्पा दाई ह रबड़ी लाके, सियान मन चारों झन खाईन । फूड पायजनिंग होगे, उल्टी, दस्त, होगे । पूरा जहर सरीर म फईल गे । अस्पताल म चारों झन के मृत्यु होगे हे । मंय तो अनाथ होगे हंव । चन्द्रकला देवी ल आज छत्तीसगढ़ एक्सप्रेस से रायगढ़ भेज दे । चन्द्रसेन रोवत रोवत फोन रखिच । चन्दा देवी के गला सूख गे । झटपट चन्द्रकला देवी ह सांकल खटखटाईच, बेल घलो बजाईच । चन्द्रकला आँखी रमजत उठीच, का होगे चन्दा बहिनी । चन्दा बहिनी ह रोवत रोवत चन्द्रसेन के बात बता देथे । चन्द्रकला देवी गस खा के गिर जाथे । चन्दा देवी छींटा मारके होश म लाथे । चन्द्रकला देवी आँखी ले आँसू के धार बहत रहय । रूके के नाव नई लेत रहीस । चन्दा देवी कथे दीदी, चल रायगढ़ जाय ल पड़ही । चन्द्रकला कथे बहिनी, मोर तो रायगढ़ से दाना पानी अउ मातृ छाया उठगे । सब सियान मन मरगे । मोर घर ल कोन देखही, बम फारके होईच ।
समारू ह दूनों के सूटकेस म लूगरा, साया कुछ सामान भरके तियार कर देथे । रात के भोजन बर पराठा, सब्जी बना के रख देथे । चन्दा देवी ह चन्द्रकला ल पकड़ के रेल्वे स्टेसन ले जाथे । गाड़ी ह आधा घंटा लेट रईथे । चन्दा देवी ह दो टिकट कूपन से कटवाथे । ए. सी. म बर्थ आरक्षित मिल जाथे । भोपाल से रायगढ़ व्हाया बिलासपुर के टिकट बन जाथे । चन्द्रकला के हालत खराब होत रहय । चन्दा ह दरद के गोली डिस्प्रिन खवाथे अउ सो जा कहिथे । चन्द्रकला कथे जेकर घर चार-चार झन मर गे हे, कईसे नींद आही । मोर दाई-ददा, कका, मोर माँ पुस्पा के अकालमृत्यु होगे । चन्द्रसेन, चन्द्रप्रकास अउ मय अनाथ होगेन । चन्दा कथे दीदी, तोर तबियत खराब हे, थोरिक आराम करले । छत्तीसगढ़ एक्सप्रेस भोपाल से प्रस्थान करथे ।
चन्द्रसेन ह टेलीफोन से चन्द्रप्रकास ल बताथे । जल्दी काल आ जावव । चन्द्रप्रकास के हालत खराब हो जाथे । एक ठो माँ रहीस ओहू ह छोड़ के चले गे । चन्द्रप्रकास ह अपन ससुर ल दुर्ग टेलीफोन करथे । सब छत्तीसगढ़ एक्सप्रेस से बिलासपुर पहुँचथे । चन्द्रसेन ह पूरनिमा ल सूचना देथे, पूरनिमा के हालत घलो रोवई म खराब होगे रहय । पूरनिमा, सुनील जबलपुर से कार म रायगढ़ तीन बजे तक पहुँचथे । चन्द्रकला अउ चन्दा, चन्द्रप्रकास, एम. आर. भारद्वाज अउ रिस्तेदार मन बिलासपुर से रेल म रायगढ़ तीन बजे पहुँचीन । चन्द्रसेन ह अपन ससुराल घलो पता भेज दे रहीस । दौनामंजर के रोवई म आखी सूज गे रहय, दूनों दाई के मरे ले । दौनामांजर के बच्चा मन अनाथ जईसे होगे । काबर दूनों मन गोदी म पावत रहय, खेलवाय, सोवावय, नहावावय, बढ़िया लईका मन बाढ़ता रहीन, अब कोन सहजोग देही । अड़बड़ रोईच । आस-पड़ोस के मन जुट गे रहय । चन्द्रसेन अउ दौनामांजर ल ढांढस बंधाईन ।
चन्द्रसेन ह चारों लास ल अस्पताल के मरचुरी म रखवा दे रहय । फूड पायजनिंग के पचास आदमी भरती होय रहय । होटल के रबड़ी के जाँच म पता चलथे, रबड़ी ठंडा करत समय छिपकली गिर के मर जाथे । रबड़ी के साथ मिल जथे अउ छिपकली के जहर से रबड़ी जहरीला हो जाथे । जतका झन रबड़ी खाय रहय मौत के मुँह म समा गे रहय । होटल मालिक ल गिरफ्तार कर जेल भेज दे जाथे । पुलिस ह एफ. आई. आर. दर्ज करके कारवाही करथे । रायगढ़ सहर अ पूरा परदेस म तहलका मच जाथे । दूसर दिन विधानसभा म ध्यानाकरसन के माध्यम से सरकार के धियान आकरसित करे जाथे मुख्यमंत्री ह जाँच के आदेश देथे । मृतक के परिवार ल आर्थिक सहायता एक एक लाख रूपिया के घोसना घलो करथे । पूरा देस भर रबड़ी खाय से पाचस आदमियों की मौत, खबर छपथे । टी. वी. न्यूज में घलो आ जाथे ।
चन्द्रकला अउ चन्दा देवी तीन बजे रायगढ़ पहुँचथे । वहाँ से सब झन अस्पताल लास लाये बर चल देथे । अस्पताल म कोहराम मचे रहय सब रोवई म मातम, सन्नाटा रहय । चन्द्रकला देवी ह लास ल देख के बहुत रोईच । दाई-ददा, कका, दाई के लास ल देख के बमफार के रोईच । सज के आँखी ले आँसू बहत रहय । घर के सियान के मौत होगे रहय । हजारों के भीड़ अस्पताल म रहय । अस्पताल से एम्बूलेन्स गाड़ी से लास गोसाला पास के निवास म लाथे । चन्द्रप्रकास, चन्द्रसेन, सुनील, एम. आर. भारद्वाज, गफ्फार भाई, बलदेव साव, डॉ. बिहारी लाल साहू, शिवरतन पांड़े, बिहारी लाल उपाध्याय, ठाकुर लक्ष्मण सिंह, जगदीस मेहर अउ सब झन मिल के लास ल घर के अंगना म ले जाथे ।
चारों लास ल दू खटिया म सुला देथे । पानी से स्नान कराथे, शरीर म हरदी, चन्दन लगाथे । नया लूगरा, धोती पहिराथे । पुस्पादेवी अउ रमौतीन दाई ल टिकली, फुंदरी, चुरी पहिराथे । चारों झन के लाश ल चार मयाना म राम नाम सत्य हे, सबका यही गत्य हे । चन्दा देवी अउ चन्द्रकला, चन्द्रप्रकास, चन्द्रसेन के आँसू नई रूकत रहीस । रूंधे गला से चन्द्रसेन अउ चन्द्रप्रकास चारों मयाना म कंधा लगाथे । हजारों के भीड़ काठी म जाय बर जूटे रहय । कोतरा रोड के समसान घाट म चारों लाश ल जला के दाह संस्कार चन्द्रप्रकास अउ चन्द्रसेन करथे । चन्द्रकला देवी अउ चन्दा देवी विधायक, कलेक्टर, पुलिस अधिक्षक, एस. डी. एम., तहसीलदार, थानेदार, नेता, अधिकारी मन पाँच लकड़ी डाल के दाह संस्कार पूरा करथे । लाश धू-धू करके जलत रहय । समासान घाट म दो मिनट मौन धारनकर श्रंद्धाजलि देथे । तरिया म नहाके कर घर आ जाथे । घर से सब अपन निवास स्थान चले जाथे । चन्द्रप्रकास अउ चन्द्रसेन हाथ जोड़ के परनाम, सब पहुना जो काठी म आय रहय, करथे ।
दौनामांजर घर वाला मन बर भोजन बनाथे, बुझे मन से सब भोजन करथे । चन्द्रकला देवी अउ चन्दा देवी विधायक से भेंट कराईया, सोक व्यक्त करईया मन के तांता लगे रहय । घर ह एकदम सुन्ना पड़गे रहय । छोट छोट लईका मन दादी माँ के कोरा बर अड़बड़ रोवय । चन्द्रकला अउ चन्दा देवी के कोरा म लईका मन चुप हो गीन . चन्द्रकला ह दूनों लईका मन ल चुमीच । मस्त हांस लगीन । चन्द्रप्रकास ह बहुत रोईच । दीदी, अब रायगढ़ सहर से मोर दाना पानी उठगे हे । अब ऐ संसार म कोई नईये । चन्द्रकला कथे भईया, अभी तो मंय जीयत हंव । चन्द्रसेन घलो हावय । तीनो भाई बहिनी हांवन । चन्द्रप्रकास कथे दीदी, पुस्पा दाई ह दू-तीन दिन पहिली टेलीफोन करे रहीस, कहिस बेटा, रायगढ़ के आधा मकान, घर, खेत-खार ल चन्द्रसेन के नाव म चढ़ा देहे हेव । आधा ह तोर नाव म हे । तोर ददा ह इंदौर के मकान ल बेच के रायगढ़ म मकान अउ खेत, फार्म हाउस खरीदे रहीस । तोर पिताजी तो कई बछर होगे हे मरगे हे । चन्द्रकला बेटी के ददा ह तोर धरम पिता ऐ । अउ रमौतीन ह तोर दाई ऐ । काबर ओकर दूध पी के पले बढ़े हच ।
चन्द्रप्रकास बताथे दीदी, पुस्पा दाई बह जानत रहीस कहिस बेटा मंय जादा दिन के संगवारी नो हंव । चन्द्रकला देवी ल अच्छा मानबे मुनबे । ओही ह माँ बाप के दुलार देही । चन्द्रकला के घलो लोग लईका नईये । तोर लईका के संग रईही । चन्द्रप्रकास बताईच दीदी, मंय तो पहिली से बता दे रहें । मोला रायगढ़ के धन-सम्पत्ति नई चाही । दीदी के नाव म चढ़ा हव । मोर कहे अनुसार चन्द्रसेन के नांव चढ़वा दे । चन्दा देवी ह लईका ल कोरा म लेके खेलावत रहीस, मस्त हांसत, रोवत, खेलत रहय ।
चन्द्रकला कथे भाई हो तीन दिन के अस (हड्डी) बीन लेथन । पुस्पा दाई के इच्छानुसार अस ल महानदी म चन्द्रपुर म सरो (विसर्जित) देथन । दस दिन म दसकरम खात-खवई कर देबो । चन्दा देवी कथे, ठीक कहत हे दीदी ह । सब सुनता हो के काम ल निपटाबो । तीन दिन म चन्द्रप्रकास अउ चन्द्रसेन, सुनील, कंठी राउत मारघट्टी जा के अस बीन लेथे । एक माटी के बरतन म रख लेथें । चारों झन के अस ल एके बरतन म रख लेथे । घर आ जाथे । जीप किराया म दू ठन ले लेथे । चन्द्रकला देवी अउ चन्दा देवी, पूरनिमा, प्रेमलात अउ चार महिला मन एक जीम म । दूसर जीप म चन्द्रप्रकास, चन्द्रसेन, सुनील, भारद्वाज, कंठी राउत अउ चार पाँच झन बईठ के चन्द्रपुर के घाट म महानदी म अस ल सरो देथे । चन्द्रकला देवी, चन्द्रसेन, चन्द्रप्रकास के आँखी ले आसू के धार फट पड़थे । आँसू टप-टप महानदी के जल म मिल जथे । जईसे पुस्पा बाई, रमौतीन दाई, रामदेव ददा, कामदेव कका के शरीर ह पंचतत्व म मिलगे । महानदी के जल म मिल के समुद्र म समा जाही, ओकरे संग चन्द्रकला देवी के आँसू ह जल म मिल जाथे । चन्द्रकला देवी ह बहुत रोथे । चन्द्रसेन, चन्द्रप्रकास, पूरनिमा के सर ले दाई ददा, कका के छाया ह उठ जाथे । घर के सियान मन खतम होगे । छत्तीसगढ़ के विख्यात कवि, भाई लक्ष्मण मस्तुरिया के गीत “मोर संग चलव ग” याद आगे –
कहाँ जाहव बड़ दूर हे गंगा,
सब जुर-मिल यही तरव ग,
मोर संग चलव ग ।
महानदी के सीतल जल धारा म स्नान करथे अउ गरीब मन ल भोजन कराथे । दसकरम के काम पूरा करथे । चन्द्रप्रकास अउ चन्द्रसेन दान घलो देथे । चन्दा देवी ह कथे दीदी, सब ल एक दिन जाना हे जो धरती म जनम लेय हे ओला एक दिन मरना होही । सबके आत्मा ह परमात्मा म जाके मिलगे । जईसे नदिया के पानी ह समुद्र म मिल जाथे, पता नई चलय कहाँ समा जाथे । चन्द्रसेनी देवी के दरसन पहाड़ी म करथे । पूजा पाठ करके चन्द्रपुर से रायगढ़ आ जथे । चन्द्रसेन ह घर के लिपई –पोताई घलो करवा लेथे । दू-चार दिन चंद्रप्रकास, डॉ. प्रेमलता ह दिया दिखाथे । पूरनिमा घलो बहुत रोथे । घर ल उज्जर करके पूजा पाठ घलो कराथे । सब पहुना मन अपन-अपन घर चल देथे । चन्द्रप्रकास ह चन्द्रसेन ल सब घर-द्वार सौंप के रायगढ़ से रायपुर, सुन्दर नगर आ जथे । चन्दा देवी घलो रायग़ से भोपाल चल देथे । बांच गे घर म चन्द्रकला देवी, चन्द्रसेन, दौनामांजर अ जुड़वा लईका मन । जुड़वा लईका मन ल कोरा नई मिलय सुन्ना होगे रहय . चन्द्रसेन डेयरी के धन्धा म लग जाथे । फार्म हाउस घलो देख लेवय । पुस्तैनी धंधा गउ माता के सेवा करई ह मुख्य धंधा बन जाथे । चन्द्रसेन दूधवाला, रायगढ़ अउ आसपास म बहुत परसिद्ध हो जाथे । चन्द्रकला देवी, दूनों लईका के पालन-पोसन म लग जाथे । सबके जीवन चक्र ह, समय चक्र के संग चले लगथे ।
क्रमशः


text:
नई दिल्ली, 27 अप्रैल 2018। केंद्रीय रेल अऊ कोयला मंत्री श्री पीयूष गोयल ह काल नई दिल्ली म रेलवे बोर्ड के अध्यक्ष अऊ सदस्य मन, रेल सुरक्षा के मुख्य आयुक्त, 5 रेल जोन मन के जीएम अउ आन वरिष्ठ अधिकारी मन के संग विस्तृत बैठक के अध्यक्षता करिन। बैठक के बेरा उमन भारतीय रेल ले मानव रहित क्रॉसिंग (यूएमएलसी) ल पूरा खतम करे के योजना के समीक्षा करिन। बैठक कुशीनगर दुर्घटना के पीड़ित मन के याद म 2 मिनट के मौन के संग शुरू होइस।
रेल मंत्री के रूप म प्रभार लेहे के बाद श्री पीयूष गोयल कोति ले 7 सितंबर 2017 के दिन आयोजित पहलिच बैठक सुरक्षा मुद्दा मन उपर रहिस। ओमा ओमन निर्देश दे रहिन कि सबो यूएमएलसी अवइया एक साल म खतम हो जाना चाही। ए संबंध म उल्लेखनीय प्रगति हासिल करे गए हे जेमां ए, बी अऊ सी मार्ग मन म अब सिरिफ 58 यूएमएलसी बांचे रह गे हे, जऊन म भारतीय रेल यातायात के 80 प्रतिशत ले जादा हिस्सा निर्भर हे।
भारतीय रेल ह यूएमएलसी म दुर्घटना म कमी लाय के दिशा म कई कदम उठाए हे, जेखर सेती पाछू 4 बछर म (2013-14 म 47 दुर्घटना होए रहिस, जऊन 2017-18 म कम होके 10 म आ गीस) यूएमएलसी दुर्घटना मन म 79 प्रतिशत के कमी आए हे। पाछू चार बछर के समय यूएमएलसी के उन्मूलन के औसत दर म घलोक करीबन दू तिहाई के वृद्धि होए हे। अब ब्रॉड गेज नेटवर्क म सिरिफ 3,479 यूएमएलसी बचे हे।
बांचे यूएमएलसी ल खतम करे बर एक बहुआयामी रणनीति योजना बनाए जात हे, जेमां यूएमएलसी म कर्मचारी मन के बहाली, रेलवे अंडर ब्रिज (आरयूबीएस), रेलवे ओवरब्रिज, डाइवर्जन आदि के निर्माण सामिल होही। ये काम ट्रैक खंड मन म काम के संगें-संग निष्पादित करे जाही। यूएमएलसी के एक उल्लेखनीय संख्या के संग पांच महत्वपूर्ण जोन (एनआर, डब्ल्यूआर, एनईआर, एनडब्लूआर, ईसीआर) के जीएम के संग एक विस्तृत समीक्षा करे गीस।
उत्तरदायित्व अऊ सार्वजनिक निगरानी बढ़ाय बर एक वेबसाइट के माध्यम ले यूएमएलसी के उन्मूलन के प्रगति ल पारदर्शी रूप ले ऑनलाइन साझा करे जाही। 11 जोन मन म यूएमएलसी ल खतम करे के लक्ष्य सितंबर, 2018 होही। बांचे 5 जोन मन के लक्ष्य जल्दीच निरधारित करे जाही। श्री पीयूष गोयल ह भारतीय रेल बर सुरक्षा पहिली के उद्देश्य ल दोहराइन अऊ जोर देके कहिन कि बचाए गए हर जीवन अमूल्य हे।
पीयूष गोयल ह भारतीय रेल म मानवरहित क्रॉसिंग खतम करे बर एक मिशन मोड प्लान करिस समीक्षा
नई दिल्ली, 27 अप्रैल 2018। केंद्रीय रेल अऊ कोयला मंत्री श्री पीयूष गोयल ह काल नई दिल्ली म रेलवे बोर्ड के अध्यक्ष अऊ सदस्य मन, रेल सुरक्षा के मुख्य आयुक्त, 5 रेल जोन मन के जीएम अउ आन वरिष्ठ अधिकारी मन के संग विस्तृत बैठक के अध्यक्षता करिन। बैठक के बेरा उमन भारतीय रेल ले मानव रहित क्रॉसिंग (यूएमएलसी) ल पूरा खतम करे के योजना के समीक्षा करिन। बैठक कुशीनगर दुर्घटना के पीड़ित मन के याद म 2 मिनट के मौन के संग शुरू होइस।


text:
रायपुर 14 मार्च 2018। इंदिरा गांधी कृषि विश्वविद्यालय कोति ले छत्तीसगढ़ के मैदानी क्षेत्र मन के कई ठन खरपतवार मन के एटलस बनाए जाही। एखरे संग खरपतवार अनुसंधान निदेशालय कोति ले विकसित मोबाइल एप ‘‘वीड मैनेजर’’ के माध्यम ले किसान मन ल खरपतवार मन ले संबंधित जानकारी छत्तीसगढ़ी भाखा म ही देहे जाही।
किसान मन ल मोबाइल एप ले छत्तीसगढ़ी भाखा म दे जाही खरपतवार मन के जानकारी
रायपुर 14 मार्च 2018। इंदिरा गांधी कृषि विश्वविद्यालय कोति ले छत्तीसगढ़ के मैदानी क्षेत्र मन के कई ठन खरपतवार मन के एटलस बनाए जाही। एखरे संग खरपतवार अनुसंधान निदेशालय कोति ले विकसित मोबाइल एप ‘‘वीड मैनेजर’’ के माध्यम ले किसान मन ल खरपतवार मन ले संबंधित जानकारी छत्तीसगढ़ी भाखा म ही देहे जाही।


text:
रायपुर। कांग्रेस भवन म आज फेंकेगे एक परचा ले बवाल मचा दिस हे। इही बीच म सोसल मीडिया म वायरल होय परचा ले सबो के नींद उड़ा दीस हे। सोसल मीडिया म ये परचा खूब वायरल होवत हे। ये परचा ल लेके लोगन मन खूब चटकारा लेवत हे। जेमा कांग्रेस प्रदेस अध्यक्छ ले लेके जिला अध्यकक्छ अउ तमाम लोगन के बारे म आपत्तिजनक बात करे गेहे।
ये परचा के उपर म इन नेतामन ल भूपेश के लाल, भाजपा के दलाल बताके संबोधित करे गेहे अउ उंखर चंदा वसूली ले लेके सबो बात मन ल लिखे गेहे। ये परचा म ये घलो लिखे गेहे कि भूपेश मुख्यमंत्री बने के सपना देखत हे अउ कांग्रेस ल बरबाद करत हे। परचा म दावा करे गेहे के पइसा के बदला म पद बेचत हवय। ये परचा कोन बांटिस ये जांच के बिसय हे लेकिन ये परचा मन ले कांग्रेस के अंदरूनी कलह आघू आ गिस हे। अब येला कांग्रेसी नेता मन बीजेपी के करतूत बतावत हे। ये परचा म 16 नेतामन के नाम हे, जेखर पद के संग गंभीर टिप्पणी मन लिखे गेहे हे।
वैइसे ये परचा कोन बंटवाय हो, काबर बंटवाये हे, येखर बारे म जानकारी नइ मिलिस हे, लेकिन कहे ये जात हे के कारयकारिनी म तवज्जो नइ मिले ले नाराज कुछु कांग्रेस के लोगन मन ही ये परचा बंटवाय हे। फिलहाल चुनाइ के पहिली ये कांग्रेस बर अच्छा नइए।
ये परचा ले कांग्रेस भवन म मचिस बवाल…..कांग्रेस के अंदरूनी कलह आघू आइस
रायपुर। कांग्रेस भवन म आज फेंकेगे एक परचा ले बवाल मचा दिस हे। इही बीच म सोसल मीडिया म वायरल होय परचा ले सबो के नींद उड़ा दीस हे। सोसल मीडिया म ये परचा खूब वायरल होवत हे। ये परचा ल लेके लोगन मन खूब चटकारा लेवत हे। जेमा कांग्रेस प्रदेस अध्यक्छ ले लेके जिला अध्यकक्छ अउ तमाम लोगन के बारे म आपत्तिजनक बात करे गेहे।


text:
पितर पाख : पितर अउ कउँवा
कउँवा के नाँव सुनत एक अइसे चिरई के रुप दिखथे,जेकर रंग बिरबिट करिया, एक आँखी फूटहा माने अपसकुनी, बोली मा टेचरहा, मीठ बोली ला जानय नहीं ,खाय बर ललचहा, झगरहा, कुल मिलाके काम , क्रोध, लोभ मोह, ईर्ष्या, तृष्णा के समिल्हा रुप।सब चिरई मन ले अलग रहइया।अपन चारा ला बाँट के नइ खावय।
अइसे तो कउँवा के महिमा हा सबो जुग मा हावय।सतजुग मा भगवान शंकर हा सबले पहिली राम कथा ला पार्बती ला सुनाईस।वो कथा ला पेड़ मा उपर बइठे ये कउँवा चिरई हा सुन डारिस।शंकर के असीस से पाछू कागभुसुंड नाँव ले जनम धरिन।अऊ सब ला राम कथा सुनावय-
उमा कहिउँ सब कथा सुहाई।जो भुसुंडि खगपतिहि सुनाई।।
एक कथा आथे त्रेता जुग मा जब बनवास बखत राम सीता पंचवटी मा रहत रहिन। एक दिन सीता जी के फूल से सिंगार करिन । ओकर रुप ला देख के इंद्र के बेटा जयंत कउँवा सवाँग (रुप) धरके सीता माता के पाँव ला ठोनक दिस।राम गुस्सा होइस पाछू इंद्र के माफी माँगे ले राम जी हा जयंत के एक आँखी ला फोर दिस।तेकर सेती आज घलो कहे जाथे कि कउँवा एक आँखी ले देखथे।मानस मा तुलसीदास जी लिखे हवय-
सुरपति सुत धरि बायस बेषा। सठ चाहत रघुपति बल देखा ।।
सीता चरण चोंच हति भागा। मूढ़ मंदमति कारण कागा ।।
चला रुधिर रघुनायक जाना। सींक धनुष सायक संधाना ।।
रामचरित मानस मा उत्तरकाण्ड मा काग काकभुसुंड जी के बहुत महिमा बताय हवय। जौन निरन्तर राम नाम के कथा कहिथे अउ सब जीवमन सुनथे।दुवापर जुग मा नानकुन कन्हैया के हाथ ले घीव चुपराय रोटी ला नँगा के लेगे रहिस। कन्हैया के पाछू पाछू रोटी माँगत दउड़े के प्रसंग भागवत मा आय हे।अइसने कवि रसखान अपन हिरदे के भाव ला घलाव लिखे हवय-
काग के भाग बड़े सजनी,
हरि हाथ सो ले गयो माखन रोटी।
कहे जाथय कउँवा हा शनिदेव के सवारी आय।शनिदेव के सवारी होय के सेती ओकर कुछ गुण कउँवा मा घलो आ गय हवय।जइसे शनि ला बने नइ कहे जाय वइसने कउँवा ला बने नइ कहे जाय। कउँवा के नजर हा ठीक नइ रहय।घर भीतर ले खाय के जिनिस मा चोंच मार देथय।
दूसर ए कहे जाथय कि जइसे मनखे मन परेवा (कबूतर) चिरई ला अपन संदेशिया बनाय हवय वइसने गरुड़ पुरान मा लिखाय हवय कि कउँवा ला यमराज के संदेशिया कहे जाथय।कइथँय कि यमराज हा साल मा 15 दिन बर सब जीव ला सुतंत्र करथे तब सब पितर मन कउँवा बनके मिरतुलोक मा आथँय अउ सगा संबंधी,अपन बेटा बहू नाती पंथी ला मिलथे, खुश देखके उकर हिरदे जुड़ा जथे।पितर मन देवता बरोबर परभावसाली होथे।वो मन जतका जादा खुश होथय ओतके जादा असीस देथय।फेर नराज घलाव जल्दी होथय अउ शराप के चल देथँय।पितर पाख मा कउँवा ला खवाय मेवा मिठई हा पितर मन ला मिलथे।
पितर पाख मा ब्राम्हन भोज के परंपरा घलाव हवय।एकर से जीव के मुक्ति होथय।कउँवा हा पहिली ब्राम्हन रहिस।ऋषि के शराप ले कउँवा बनगे।राम चरित मानस मा एकर प्रसंग आय हवय।यहू एकठन कारण आवय कि कउँवा ला पितर पाख मा खवाय पियाय जथे।फेर आजकाल कउँवा मन पितर पाख मा घलो नइ दिखय। जुन्ना सियान मन कहय कि बिहनिया ले जेकर छानी मा कउँवा काँव काँव करही समझव कि ओकर घर मा सगा (मेहमान) जरुर आही।अब तो कतको ला छानी नसीब नइ होय।सहर मा दुमंजिला तिमंजिला मा किराया के घर मा रहिबे तब कहाँ ले कउँवा आही। बिज्ञानिक मन कहिथँय कि नानम् किसम के तरंग के सेती छोटे जीव , चिरई चिरगुन के नास होवत हे।कीटनाशक दवई मन कीरा ला मारथे पाछू उही ला कउँवा खाथे तब ओकर मरना तय हे।हो सकत हे ये बात सच होही । फेर यहू मा एक सच्चई है कि आज पढ़े लिखे बहू बेटा मन अपन पितर के उपर जाय के बेरा मा सेवा, देखरेख नई करय। कतको झन तो वृद्धाश्रम मा छोड़े रहिथे, मरे पाछू ले दे के किरिया करम ला करके छुट्टी पाय रहिथे। एती बेटा बहू अपन छोटे परिवार मा खुश हावन कहिके भरम मा जीथँय।अउ ये सब परंपरा ला ढकोसला कहिथँय।
आज घर मा दुख,धन के कमी,करजा मा लदाय रहे अउ नान नान बिमारी मा परे रहे के काय कारण आय ? थोकिन गुनान करन। हमर घर कउँवा काबर नइ आय ? हमर पितर मन काबर नइ आय ? आज पितर मन के असीस हमला मिलत नइ हे । दुखी होके,पीरा खावत उपर जाय के पाछू दुबारा खाल्हे आय बर उँखरो जीव नइ करय। मनखे कतको पढ़ लय , गुन लय फेर जौन अपन संस्कृति परंपरा ला छोड़ देथय वोहा कभू सुख मा नइ जी सकय।जवानी के रहत ले नइ मानय, जब उमर 45-50 होथे ताहन इही परंपरा हा ओला बने लागथे,अउ पितर तिहार माने बर अरोस परोस ला बला बला के हर बच्छर किसम किसम के रोटी पीठा खवाथे जेला अपन दाई ददा पितर ला कभू खवाय नइ रहिस।फेर अब तो देर होगे हवय , कतको उदिम करले तोर घर कउँवा कभू नइ आय।तँय कतको गोहार कर-कउँवा बनके आबे पितर मोर घर!
हीरालाल साहू”समय”
छुरा,जिला-गरियाबंद


text:
मुंगेली। जिला मुख्यालय मुंगेली ले सात किलोमीटर के दूरी म स्थित ग्राम बांकी म होल्हाबाग नवयुवा समिति ह भारतीय राजनीति के पुरोधा स्तंभ, देस ल दिसा देवइया, उत्सव-मूरती, रूढीवादी के प्रखर विरोधी, जाती वाद अउ धर्मनिरपेक्छ के पक्छधर , परमानु क्षमता के जनक महान व्यक्तित्व अटल जी के 93 बठर के आयु म दुखद निधन होय म 93 पउधा मन ल रोपित कर के श्रद्धांजलि अर्पित करे गिस। ये अवसर म संस्था के संस्थापक रामपाल सिंहह कहिन के पूरा देस ल जोड़ के रखइया सरवमान्य अलौकिक व्यक्तित्व ल हमन सदा अपन आस-पास महसूस करन चाहत हन। येकर सेती हमार संस्था ह कुछु अलग करत हुए उंखर आयु के मुताबिक 93 पउधा मन ल रोपित कर श्रद्धांजलि अरपित करिन। ताकी ये पेड़ मन ल देख के उंखर याद हमार स्मृति पटल म हमेसा बनय रहय। ये अवसर म समिति के संयोजक हरिओम सिंह, खेलावन यादव, सनत साहू, नागेश साहू, रिकेश पूरी, निरंजन मानिकपुरी, किशन यादव, पुरुषोत्तम यादव, योगेंद्र पूरी समेत संस्था के सबो सदस्य अउ ग्रामवासी मन उपस्थित रहिन हे।
Home ताजा समाचार बांकी गांव के युवा मन ह अटल जी ल दीस ये तरह...


text:
रायपुर, 5 अप्रैल 2018। प्रधानमंत्री सहज बिजली हर घर योजना (सौभाग्य) शुरू होए के बाद छत्तीसगढ़ म एक लाख 86 हजार ले जादा गरीब मन के घर ल बिजली के कनेक्शन देके रौशन करे गए हे। आप मन ल बता देवन के प्रधानमंत्री श्री नरेन्द्र मोदी कोति ले 25 सितंबर 2017 ले ए योजना के घोषणा करे गए रहिस। उंखर घोषणा म अमल बर छत्तीसगढ़ सरकार ह तत्परता ले तैयारी शुरू करिस। योजना के तहत राज्य म एक अप्रैल ले शुरू होए नवा वित्तीय साल 2018-19 म छै लाख 24 हजार 806 विद्युत विहीन घर मन ल बिजली के कनेक्शन देहे के लक्ष्य हे। राज्य विद्युत वितरण कंपनी के अधिकारी मन के मुताबिक 04 अप्रैल 2018 तक योजना के तहत एक लाख 86 हजार 538 घर मन ल रौशन करे जा चुके हे। प्रदेश के करीबन 45 हजार परिवार अइसन क्षेत्र मन म निवास करथें, जिहां बिजली के लाइन पहुंचाना तकनीकी रूप ले संभव नइ हे। अइसन घर मन ल सौर ऊर्जा प्रणाली के संग रौशन करे जाही।
योजना के निःशुल्क लाभ वो हितग्राही मन ल देहे जात हे, जिंकर नाम साल 2011 के सामाजिक-आर्थिक गणना के सूची म सामिल हे। जिंकर नाम ओ सूची म नइ हे उंखर मेर 500 रूपिया शुल्क लेहे जात हे, जऊन 50 रूपिया के दस किश्त म जमा करना होही। हर कनेक्शन के संग पांच एलईडी बल्ब अऊ एक पंखा देहे जाही। जऊन घर मन म सोलर कनेक्शन दे जाही उहां 200 ले 300 डब्ल्यू पी के एक सोलर पावरपैक बैटरी अऊ डीसी ले चललइया एक पंखा देहे जाही। ए योजना के लाभ देवाए बर गांव मन म शिविर लगाए जात हे। आवेदन भरइया मन ल आधार कार्ड, वोटर आईडी कार्ड पहिचान पत्र के रूप म जमा करना होही। बिजली विभाग के वेबसाईट सीएसपीडीसीएल डॉट ल डॉट ए म ऑनलाइन आवेदन भरे के सुविधा घलोक दे गए हे।
लोक सुराज अभियान म सौभाग्य योजना के तहत निःशुल्क विद्युत कनेक्शन देहे के काम प्राथमिकता ले करे गए हे। मुंगेली जिला के लोरमी विकासखंड के ग्राम बुधवारा के सुनीता, देवकी यादव, भगौतीन, रामप्रसाद, शिवदयाल आदि गरीबी लकीर ले नीचे जीवनयापन करइया मनखे मन ल अभियान के समय ही विद्युत कनेक्शन मिलीस। आवेदन पत्र देहे म तुरंते ऊंखर घर मन म बिजली कनेक्शन देहे गीस। जांजगीर चांपा जिला के ग्राम गोधना निवासी अशोक कुमार, लोकेश्वर साहू अइसन हितग्राही हे, जिंकर नाम साल 2011 के सर्वेक्षण सूची म नइ रहिस। ओ मन ल सिरिफ 50 रूपिया के दस मासिक किश्त म योजना के लाभ मिलीस। रोजी मजदूरी करइया अशोक ह बताइस कि ओ मन ल विद्युत कनेक्शन बर पइया जमा नइ करे ल परिस अऊ न ही बिजली कार्यालय तक जाए ल परिस। अपन परिवार के भरण पोषण के संग वो 50 रूपिया के मासिक किश्त आसानी ले जमा कर सकही। योजना ले लाभांवित सुनीता, देवकी आदि महिला मन के कहना हे कि लालटेन अऊ चिमनी के रौशनी ले संझा के भोजन पकाना मुश्किल होत रहिस। विशेषकर बारिश के दिन मन म बहुत दिक्कत होत रहिस। अब सौभाग्य योजना ले उंखर समस्या दूर हो गीस। लइका मन के पढ़ाई घलोक आसानी ले होही अउर ऊंखर घर मन के सुरक्षा घलोक अच्छा होही। घर-घर बिजली पहुंचे ले शैक्षणिक स्थिति म सुधार होवत हे अउर रेडियो, टेलीविजन, मोबाइल ले संचार के साधन बेहतर होवत हे अऊ रोजगार के अवसर घलोक बाढ़त हे।
योजना के तहत अब तक बस्तर जिला म 15 हजार 181 घर मन ल रौशन करे जा चुके हे। रायगढ़ जिला म 14 हजार 479, बलौदाबाजार म 12 हजार 89, बिलासपुर म 10 हजार 846, दंतेवाड़ा म 9 हजार 667, राजनांदगांव म 09 हजार 845, कोण्डागांव म 8 हजार 478, सरगुजा म 10 हजार 235, बेमेतरा म 9 हजार 23, सूरजपुर म 8 हजार 62, जशपुर म 8 हजार 52, गरियाबंद म 6 हजार 334, कबीरधाम म 7 हजार 233, कोरबा म 6 हजार 264, कांकेर म 6 हजार 124, मुंगेली म 5 हजार 514, बालोद म 4 हजार 775, रायपुर म 4 हजार 482, बीजापुर म 4 हजार 105, दुर्ग म 4 हजार 332, जांजगीर-चांपा म 4 हजार 10, कोरिया म 4 हजार 13, बलरामपुर म 3 हजार 543, नारायणपुर म 2 हजार 756, सुकमा म 3 हजार 481, महासमुंद म 2 हजार 110, धमतरी म 905 घरों म बिजली कनेक्शन दे गए हे।
सौभाग्य योजना: छत्तीसगढ़ म अब तक 1.86 लाख ले जादा घर ल मिलीस बिजली के कनेक्शन
रायपुर, 5 अप्रैल 2018। प्रधानमंत्री सहज बिजली हर घर योजना (सौभाग्य) शुरू होए के बाद छत्तीसगढ़ म एक लाख 86 हजार ले जादा गरीब मन के घर ल बिजली के कनेक्शन देके रौशन करे गए हे। आप मन ल बता देवन के प्रधानमंत्री श्री नरेन्द्र मोदी कोति ले 25 सितंबर 2017 ले ए योजना के घोषणा करे गए रहिस। उंखर घोषणा म अमल बर छत्तीसगढ़ सरकार ह तत्परता ले तैयारी शुरू करिस। योजना के तहत राज्य म एक अप्रैल ले शुरू होए नवा वित्तीय साल 2018-19 म छै लाख 24 हजार 806 विद्युत विहीन घर मन ल बिजली के कनेक्शन देहे के लक्ष्य हे। राज्य विद्युत वितरण कंपनी के अधिकारी मन के मुताबिक 04 अप्रैल 2018 तक योजना के तहत एक लाख 86 हजार 538 घर मन ल रौशन करे जा चुके हे। प्रदेश के करीबन 45 हजार परिवार अइसन क्षेत्र मन म निवास करथें, जिहां बिजली के लाइन पहुंचाना तकनीकी रूप ले संभव नइ हे। अइसन घर मन ल सौर ऊर्जा प्रणाली के संग रौशन करे जाही।


text:
बेमेतरा। बेमेतरा के खंडसरा आंगनबाड़ी केंद्र के सहायिका ह मासूम लइका के न सिरिफ पिटाई करिस, बल्कि गरम चिमटा ले घलो जलाइस। मासूम के कसूर बस अतना रहिस हे के वो ह लघुसंका लगे म केंद्र म ही यूरिन कर दिस। ये बात ले नाराज आंगनबाड़ी सहायिका ह मासूम उपर जुल्म ढा दिस। लइका के चिमटा ले पिटाई कर ओला गरम चिमटा ले जला दिस। लइका रोवत बिलखत घर पहुंचिस त परिजन ओला डॉक्टर्स के तीर ले गिस। डॉक्टर के मुताबिक लइका के तबीयत अब ठीक हे।
मासूम लइका के माता-पिता पुणे म मजदूरी करत हे । लइका अपन दादा-दादी के संग रहिथे। परिजन मन ह आरोप लगाइस के आंगनबाड़ी केंद्र म लइका मन बर कोनो सुविधा नइए, उमन ल बाथरूम बर बाहिर जाना पड़त हे। केंद्र म चारो ओर गंदगी पसरे रहिथे। तीन दिन पुराना मामला म सिकातय के बाद घलो अधिकारी मन कार्रवाई के आस्वासन देवत हे।
राज्य म सिक्छा बेवस्था अउ स्कूल मन म सुविधामन के लाख दावा करे जात हे। लेकिन अइसे घटना मन ये दावा मन के पोल खोले बर पर्याप्त हे। सवाल ये हे के जब नौनिहाल मन के सिक्छा बर सरकार अतना जोर-शोर ले तइयारी करत हे। त केंद्र मन म सुविधामन बर घलो जोर देवय, जेकर ले फेर कोनो मासूम ल केंद्र म लघुसंका करे के अतना बड़ कीमत न चुकाना पड़य।
मासूम के कसूर बस अतका रहिस हे…..
बेमेतरा। बेमेतरा के खंडसरा आंगनबाड़ी केंद्र के सहायिका ह मासूम लइका के न सिरिफ पिटाई करिस, बल्कि गरम चिमटा ले घलो जलाइस। मासूम के कसूर बस अतना रहिस हे के वो ह लघुसंका लगे म केंद्र म ही यूरिन कर दिस। ये बात ले नाराज आंगनबाड़ी सहायिका ह मासूम उपर जुल्म ढा दिस। लइका के चिमटा ले पिटाई कर ओला गरम चिमटा ले जला दिस। लइका रोवत बिलखत घर पहुंचिस त परिजन ओला डॉक्टर्स के तीर ले गिस। डॉक्टर के मुताबिक लइका के तबीयत अब ठीक हे।


text:
रायपुर । कहे जात हे के पइसा ल देखके कोनो के भी ईमान डगमगा जाथे, लेकिन रायगढ़ के रविन्दर भाटिया ह ईमानदारी के अइसे मिसाल पेस करिन के हर कोनो ह उंखर प्रसंसा करत हे।
दरअसल, रविन्दर भाटिया विशाखापत्तनम ले अपन बायपास सरजरी करवा के विशाखापत्तनम-कोरबा एक्सप्रेस ले वापिस रायगढ़ लउटत रहिस हे। जे एसी कोच म ओकर बरथ रहिस हे उहीं ओकर संग रायपुर रहइवया एक यात्री सफर करत रहिस हे। सहयात्री ह रायपुर म उतर गिस लेकिन जल्दबाजी म अपन रुपिया ले भरे बइग ल कोच म ही भूल गिस। येकर जानकारी जब भाटिया ल लगिस तव ओहा तुरंतेच टीटी ले संपरक कर दस लाख रुपिया ले से भरे बइग यात्री ल वापस करके ईमानदारी के मिसाल पेस करिस। उंखर ये कारय के लोगन मन ह सराहना करत हे।
ईमानदारी के मिसाल …रविन्दर ह लउटाइस रुपिया मन ले भरे बइग
रायपुर । कहे जात हे के पइसा ल देखके कोनो के भी ईमान डगमगा जाथे, लेकिन रायगढ़ के रविन्दर भाटिया ह ईमानदारी के अइसे मिसाल पेस करिन के हर कोनो ह उंखर प्रसंसा करत हे।


text:
������������ ���������������������Bgm ���������Bgm ������ ������������ ��������� ��� ��������� ������ ������������������ Rpg ���������Bgm ��������������� ������ ������������������������
歌の名前: ������������ ���������������������Bgm ���������Bgm ������ ������������ ��������� ��� ��������� ������ ������������������ Rpg ���������Bgm ��������������� ������ ������������������������
長さ: 1:6
ビュー: 50708
類似した曲 ������������ ���������������������Bgm ���������Bgm ������ ������������ ��������� ��� ��������� ������ ������������������ Rpg ���������Bgm ��������������� ������ ������������������������:


text:
रायपुर । छत्तीसगढ़ म दू चरन म मतदान ल लेके प्रदेस कांग्रेस प्रभारी पीएल पुनिया ह बड़ बयान दिस हे। उमन ह कहिन के छत्तीसगढ़ म दू चरन मन म मतदान के फइसला सत्ता के दुरुपयोग करे बर लेय गिस हे। हमन चुनाइ आयोग ल एक चरन म मतदान कराय के सुझाव देय रहे हन। उहें पुनिया ह कहिन के राज्य म सरकार हमन बनाय के दावा करिस।
दरअसल, मुख्य निरवाचन आयुक्त ओपी रावत ह आज तीन बजे प्रेस कॉन्फ्रेंस कर छत्तीसगढ़ सहित पांच राज्य मन म चुनाइ के तारीख मन के ऐलान करिस हे। येमा छत्तीसगढ़ म दू चरन मन म मतदान के घोसना करिस हे। जेखर तहत 12 नवंबर अउ 20 नवंबर के राज्य म मतदान होही। उहें 11 दिसंबर के नतीजा घोसित करे जाही।
राज्य म मतदान के तारीख मन के घोसना के बाद कांग्रेस के प्रदेस प्रभारी पीएल पुनिया ह प्रदेस म दू चरन मन म मतदान कराय के फइसला म सवालिया निसान खड़ा करते हुये कहिन के, ‘जब निरवाचन आयुक्त छत्तीसगढ़ आय रहिस हे त कांग्रेस ह उमन ल एक ही चरन म मतदान करवाय के सुझाव दिस हे, जबकि बीजेपी ह दू चरन मन म मतदान के सुझाव देय रहेन हन’। उमन कहिन के , ‘राज्य म दू चरन मन म मतदान के फइसला सत्ता के दुरुपयोग करे बर लेय गिस हे, लेकिन हमन ल भरोसा हवय के जनता ल हम उपर भरोसा हे अउ हमन ही सरकार बनाबो’।
कांग्रेस प्रदेस प्रभारी ल रास नइ आइस दू चरन म मतदान….“छत्तीसगढ़ म दू चरन मन म मतदान के फइसला सत्ता के दुरुपयोग करे बर ”
रायपुर । छत्तीसगढ़ म दू चरन म मतदान ल लेके प्रदेस कांग्रेस प्रभारी पीएल पुनिया ह बड़ बयान दिस हे। उमन ह कहिन के छत्तीसगढ़ म दू चरन मन म मतदान के फइसला सत्ता के दुरुपयोग करे बर लेय गिस हे। हमन चुनाइ आयोग ल एक चरन म मतदान कराय के सुझाव देय रहे हन। उहें पुनिया ह कहिन के राज्य म सरकार हमन बनाय के दावा करिस।


text:
नवनीत शुक्ला, मुंगेली। नींद ले जागिस नगरपालिका अब आवारा मवेसी ल अपन गाड़ी म भर के कांजी हाउस लेगत हे । कुछ दिन पहिली जय जोहार के खबर ले पालिका के नींद टूटिस ।
अउ आज संझा पालिका के गाड़ी आवारा मवेशी ल भर के काजी हाउस भेजिस । आय दिन चउक चउराहा अउ बीच रदद्दा म जानवर मन के बइठे के कारन दुरघटना होय के खतरा बढ़त रहिस । रोज दाऊपारा , पड़ाव चउक अउ बलानी चउक के रद्दा म ये जानवर झुंड म रहय । जेखर कारन ट्रइफिक बेवस्था ह बाधित होत रहिस । अंधियार होत ही ये मवेसी मन सड़क किनारे झुण्ड बना के बइठ जाथे । जेखर कारन साइकल चलइया, मोटर सायकिल वाले मन ल भारी समस्या के सामना कर बर पड़थे। आज जब लोरमी, कवर्धा, बिलासपुर, रायपुर हर तरफ के रोड़ मन सुघ्घर बन गे हे तेखर कारण हाईवा, कार, बस, ट्रक, आदि मन तेज गति ले गाडी चलाथे । अउ आये दिन ये बेजुबान मवेशी मन ओखर रफ्तार के कहर म शिकार होथे । आज हर गली, चउक- चउराहा, मेन रोड़ म आवारा मवेशी मन के कहर देखे बर मिलथे पर ये सब मामला म न तो नगर पालिका द्वारा अउ न ही पंचायत द्वारा कोई पहल देखे बर मिलत रहिस ।
अब जब पालिका के नींद खुलीस हे । तव नगर के तीर तिखार के गांव म तक पंचायत ल घलोक अब जागना चाही ।
काजी हाउस तक ल अब व्यवस्थित करे के जरूरत हे । काबर की कांजी हाउस के बारे म कुछ न कहे जाये वही अच्छा हे । वहां के व्यवस्था ह तव भगवान भरोसा हे। एक कोति जिहाँ सरकार अउ दूसर समाज सेवा संस्था द्वारा गौ रक्षा बर मुहीम चलाये जाथे । अउ इन बेजुबान जानवर मन बर सब चुप हो जाथे । लगत हे बिभाग द्वारा कुछु बड़े दुर्घटना के इंतिजार हे कि कब दुर्घटना होही अउ हम काम करबो ।अब तव एहु मामला म हमर जिला के मुखिया ल धयान देहे बर लगही । जब ले मुखिया ह पदभार ग्रहण करे हे जिला के विभाग मन म सकरात्मक सन्देश जावत हे । अब मुखिया के नजर म आये ले ये बेजुबान जानवर मन ल तक न्याय मिल सकही ।
अब जाके जागिस नगरपालिका ह…आवारा मवेसी ल कांजी हाउस लेगत हे
नवनीत शुक्ला, मुंगेली। नींद ले जागिस नगरपालिका अब आवारा मवेसी ल अपन गाड़ी म भर के कांजी हाउस लेगत हे । कुछ दिन पहिली जय जोहार के खबर ले पालिका के नींद टूटिस ।


text:
भाग-दो
कामदेव पूछिथे, अऊ का होही बाबा जी । आज एक बड़े संत के चेला बन जाबे । तोर लक्छन तो साधु संयासी बने के हे, फेर कुछ दिन के बाद म ओ नेता हर आही । मन के सांति पर एक ठन ताबीज देथंव । पूजा करके आज पहिन लेबे । कामदेव ल कईथे, मन निरास मत कर । बढ़िया सोंच, तभे तोर भाग ह चमकही । औघड़ बाबा के पास अपन भविष्य ल जाने बर थोड़ बहुत रोगी मन ल दूर करे बर आय लगिन, बाबा के परसिद्धि ह दूर-दूर तक फईल गे । बाबा ह गरीब दीन दुखिया के सेवा करे बर कहय । जो भी दान दक्षिना म मिलय, गरीब ला बाँट देय । कोई भक्त मन रात म दार, भात लाके दे देवय, ओला खा लेवय । औघड़ बाबा मस्त रहय । कामदेव रोजिना आय लगिच, बाबा के भक्त बन जाथे । कुछ दिन वहाँ रूके के बाद सोगड़ा आसरम चले के तियारी म रथे ।
रामदेव पुस्पा भउजी ल लेके औधड़ बाबा के पास जाथे । बाबा ल कईथे, बहुत दुःखी महिला ये । एकर पति ह भोपाल म दूसर ला रख ले हे । तीन लड़की हे, लड़का एको ठन नई ये, पुस्पा के बच्चा नई होय ये । बाबा जी कईथे बच्चा, पुस्पा माँ बनने वाली हे । मय झाड़ फूक देता हूँ, बाहरी ताकत येला परेशान करत रहिस-तय ह येकर दुःख ल दूर कर देहय, माता के पुत्र होही । पुस्पा पुत्र के आसीरबाद लेके घर आ जाथे । रामदेव ह रमौतीन ल बताथे कि भउजी के बेटा होने वाला हे । बाबा जी ह बताय हे । रमौतीन कईथे महुं ह तीन महीना होगे माहतारी घुचे, रामदेव ल बहुत खुसी होथे कि मय बाप बन जाहंव । बिसाहू अऊ बिसाहिन, टेटकी, अऊ कामदेव सुन के बहुत परसन हो जाथे । बिसाहिन कईथे , लईका के किलकारी घर म गुँजही । टेटकी नाचे लगथे । रमौतीन के माथा ल चुम लेथे । भउजी मोला पहली काबर नई बताये ।
दूसर दिन पुस्पा ह रमौतीन ल भेंट खातिर ओकर घर जाथे । पुस्पा कईथे मोर तीन महीना होगे हे महीना घुचे । तीन महिना पहिले पांड़े जी आय रहिच । चिट्ठी लिख के खुसखबरी भेज देय हंव, आहय त बने नई आय त बने । रमौतीन कईथे, दीदी अकेला कईसे रहिथस । अतक बड़ जिनगी हे । पुस्पा कईथे, बहिनी चालीस बरस कटगे, बाकी उमर भी कट जाहय । मोर ससुर ह सात महिना बाद सेवा निवृत होने वाला हे । साठ बरस होगे हे । बीमार जादा रहिथे । रामदेव बाबू ह मालिस कभू-कभू कर देथे । अकेला भूतनी जईसे पड़े रहथव । नगरपालिका के स्कूल म सिक्छिका हंव । दिन म काम करे चले चाथव । रात बैरी ह बहुत मुस्किल से कटथे । मोर भतीजी हे छोटे हे कक्षा पाँचवी पढ़त हे । का बतावव रमौतीन भरी जवानी म मय विधवा बने हावंव । का कमी हावय मोर म । मय चांहव त दस झन टूरा मन ल चला देहव । महुं ह तो अन्न खाथव । मोरो तो जरूरत हे । एक स्त्री ल दस पुरूस ले जादा सक्ति देय हे भगवान हर । दस के बरोबर एक स्त्री के आवश्यकता हे । कई बार तो सोचथव फांसी लगा के मर जांव । फेर मन नहीं कथे, काबर अपन जिनगी ल खराब करंव ।
पुस्पा रमौतीन ल अपन दुःख के पहाड़ ल बताईच । रमौतीन के आँखी ल आँसू आ जाथे । पुस्पा के आँसू के गंगा फूट जाथे, रोवत-रोवत बताथे, कई झन सगा मन ऐती ओती बात फैला देय हे के ससुर के संबंध हे, काबर ससुर अऊ बूह एके घर म रईथे । ससुर बिचारा बीमार एक कमरा म पड़े रथे । चपरासी मन सेवा जतन करत रथे । यदि मय छोड़ देहंव, तो कोई नईये । मोर सास के मउत पाँच साल पहिली होगे हे । रमौतीन डिलवरी एके संग होवब । रमौतीन कईथे दीदी चाय पीके जाव । लउहा चाय बना के ले आथे । बिसाहिन कहिथे, महराजिन कभू-कभू घर आ जाय कर । पांड़े महराज के हमर ऊपर बहुत करजा हे । रामदेव ल नौकरी लगाय हे । पुस्पा कईथे जाथंव बहिनी संझा होगे ।
नव महीना म रमौतीन के पेठ बने निकरे रहय । देखईया मन कहय दो बच्चा पेट म हो ही । रमौतीन चल फिर नई सकय । टेटकी ह चलावय, नहवावय, भात खवावय । पूरा नरम के काम करय । टेटकी ह रमौतीन ल कहय भउजी टूरी हो ही तोर सही । रमौतीन कहय तोर भईया जईसे बेटा चाही । टेटकी कईथे, दो चार दिन में पता हो जाही । रमौतीन के प्रसव पीड़ा गम गमाव सुरू होगे । बिसाहिन अऊ टेटकी प्रसव के पीरा जानत रहय । जचकी के सबो समान तियारी करके रखे रहय । पुस्पा धरम अस्पताल म चार दिन पहिले से भरती हो गय रहय । पूनम के दिन सुबह पाँच बजे प्रसव पीरा जोरदार होईच । नरस मन कईथे, दीदी बने जोर से धक्का दे, लईका के मुँह ह दिखत हे । पुस्पा के पीरा बढ़ जाथे, पुस्पा ह जोर से चिल्लाथे ऐ माँ, जोर के धक्का देथे । लईका गर्भ से बाहर आ आ जाथे । नरस बाई मन लईका न नहा धोके तियार कर लगथे । पुस्पा पसीना ले तर बतर हो गये रहय । सांस भी फूलगे रहय । आधा घंटा म ठीक होईच । नरस बाई कहिथे । बेटा होय हे, नरस बाई ह धन्यवाद देथे । जादा उमर के बच्चा ये । थोड़ा कमजोर पैदा होय रहय । दूसर दिन रामदेव ल पता चलिच । पुस्पा ल बधाई दिच । ओहू ह रामदेव ल बधाई दिच । ये तो आपके सहयोग से बाबा जी के आसीरबाद से होय हे ।
रमौतीन के प्रसव ह रूक-रूक के आवत रहय । रामदेव कईथे पुस्पा भउजी के अस्पताल म बेटा होये हे । रमौतीन खुस हो जाथे । रमौतीन के दुःख ह बाद मे रहय । न खात बनय, न सोवत । टेटकी कईथे भउजी ये लईका रेगांवत हे । बड़े आदमी, नेता बनही । बड़ दुःख देत हे । रमौतीन के पहिली डिलेवरी रहय, डरत रहय । दूज के बिहन्चे साढ़े पाँच बजे रमौतीन के पीरा ह बाढ़िच । सुईन कईथे बेटी थोड़ कन जोर से धक्का दे । रमौतीन ए दाई कहके जोर से धक्का दिच । बच्चा होगे । सुईन ह बच्चा के साफ सफाई करिच । नया ब्लेड म नेरवा (नाल) ल काटिच रमौतीन के हाय जीव होईच । हल्का लगिच । सुईन बताईच बेटी होय हे । बिसाहिन, टेटकी, ह मुँह देके मुँह मीठा करिन । रामदेव ल टेटकी ह कहिच भईया मोर बक्सीस देवे त बताहूँ । भईया बढ़िया सुन्दर बेटी, लक्ष्मी जनम होये हे । घर म खुसी के ठिकाना नई रहय ।
बिसाहू ह अपन सगा बिरादर अऊ मनटोरा ल, छट्ठी के नेवता दे रहय । रमौतीन छः दिन में नहा धाके तियार होय । बिसाहिन कईथे बहू घर के देवता ल अगरबत्ती, धूप जला के पूजा करथे । टेटकी ह संग म रहय । टेटकी कहिच भउजी सुन्दर दिखथच । रमौतीन कईथे तय पगली हो गय, भला जचकी होय के बाद स्त्री मन सुन्दर दिखही । टेटकी कईथे भौजी तोर रंग म पियर रंग सोने म सुहागा जैसे चमकत हे । अभी ठीक होये म तीन महीना लगही । रामदेव अऊ कामदेव मन अपन-अपन मितान मन ल नेवता देय रहय । रमौतीन सबके पाँव पड़के आशीरबाद माँगिच । दो चार बेटा के दाई बन जाव ।
रामदेव ह छट्ठी म मितान मन ल मस्त दारू, बीड़ी, मुर्गा खवाईच । कामदेव ह कका बने के खुसी म छक के दारू पीईच । छट्ठी म आय पहुँना, सगा मन ल कांके पानी पिलाईन । महिला मन सोंठ, तिली, अलसी के लड्डू खवाईन । दार, भात, मुनगा, बरी के सब्जी पकाय रहय । टेटकी ह रमौतीन भउजी ल खाना परोसिच, बढ़िया स्वादिष्ट खाना बने रहय । मस्त दार, मुर्गा खाके सगा मन अपन-अपन घर चल देथे ।
पुस्पा के माइके ले दाई, भउजी, फूफू, बहिनी आय रहय । बारा दनि म बरही नहाईच । अवधराम पांड़े ह बड़ा जोरदार पार्टी दिच । काबर नई देतिच बहुत दिन के बाद घर म लईका के किलकारी अऊ दादा बने के खुशी म नाचत झूमत रहय । नाती ल गोदी म लेके कुलकत रहय । मोर बंस ल कुल ल चलाय घर आय हे कहिच । पुस्पा तो अपार खुसी म रहय । पुस्पा ह चालीस के उमर म भगवान हे चिनहे रहय । घर परिवार, सगा संबंधी मन खुस हो गिन । अवधराम जी नगरपालिका के कर्मचारी मन ल लड्डू बंटवाईन । सबो पारसाद अऊ अधिकारी मन ल जोरदार पारटी दिच । पांड़े जी के सोर रायगढ़, सहर म होगे । पुस्पा तीन महिना के छुट्टी ले लिच । तीन महिना म बेटा बढ़िया स्वस्थ हो गिच ।
पुस्पा तीन महीना के बाद नौकरी म जाय लगिच । घर म कोनो नई रहय, काकर संग छोड़य । एक दू दिन तो स्कूल संग म ले जाय । पर लईका ह बहुत रोवय । बहन जी चंदादेवी सलाह दिच कि लईका पवईया नौकरानी रख ले । पुस्पा कईथे ठीक कहत हव कईथे, पर कोई नौकरानी नई मिलिच । एक दिन पुस्पा रामदेव के घर लईका ल लेके गईच । बढ़िया स्वस्थ टूरा रहय । चिकना, करिया चमकत रहय । टेटकी, रमौतीन बारी-बारी से गोदी म उठाये । लईका चुप होके हांसय खेले लगिच ।
पुस्पा कईथे मोला लईका धरईया नई मिलत हे । टेटकी तय धरबे का । तोला बीस रूपिया महीना दे देहंव । रमौतीन कईथे, दीती मंहू त घर म रहितंव । दूनो लईका ल देख लेहंव । रामदेव, बिसाहिन कहिथे । ठीक हे । काल ले काम जोवे त छोड़ देवे अऊ ओती ले आबे त ले जाय कर । दूसर दिन पुस्पा ह लड़की बर फ्राक, झबला, टोपी, कुरता, अऊ जतका भेंट, उपहार म मिले खिलौना ल लेके आ जाथे । बेटा ल छोड़के काम म चले जावय । रमौतीन ह अपन बेटी ल एक थल ल, बेटा ल दूसर थल ले दूध पिलावय । दूनों लईका के अच्छा परवरिस होये लगिच । पुस्पा ह अपन तनखा के आधा पईसा रमौतीन ल दे देवय । घर के हालत भी ठीक होगे । पुस्पा के लईका भी ल माँ पिता, दादा, दादी, बुआ के सुख मिल जथे । रमौतीन अपन सगा बेटी से जादा बेटा ल मानय। लईका बने-बने म स्वस्थ सुन्दर दिखे लगिच ।
पुस्पा ह पंचांग देखके नाम धरे के मुहरत निकालथे । रमौतीन, टेटकी, रामदेव ल कईथे, मोर बेटा ह पूनम के दिन होये हे । ऐकर नाव चन्द्रप्रकाश रखत हंव । तोर बेटी ह मंगलवार दूज के दिन होहे वोकर नांव चन्द्रकला ठीक हे । रमौतीन, बिसाहिन, टेटेकी कईथे, तंय जउन नाव धर दे ओही नांव ह सही हे । काबर बेटी ल तोर सही पढ़ाहंव, लिखाहंव अऊ नौकरी कराहंव । मोर बेटी ल पढ़ाय के जवाबदारी तोर हे, तंय मोर बेटी ल गोदी ले ले । पुस्पा कईथे मोर भाग जाग गे, एक बेटा अऊ एक बेटी पा गेंव । अब मोर जिनगी कट जाही । दूनों के मुँह देख-देख के कट जाही जिनगी । रामदेव कभू-कभू पांड़े जी ल तेल मालिस करे बर चल देय ।
सात महीना के बाद अवधराम पांड़े ह सक्रेटरी के पद ले रिटायर हो जाथे । जो रासि मिले रईथे, ओला बैंक म चन्द्रप्रकास के नाम खाता खोलवा के जमाकर देथे । रिटायरमेंट के बाद पांड़े जी नाती, नातिन के संग खेलय । कभू-कभू सहर घूमे बर चल देय । बलराम ल बहोत चिट्ठी पत्री लिखिच, फेर बलराम एक ठन के जवाब नई दिच । अवधराम जी हा मरे ले पहिली वसीयतनामा वकील से लिखा दिच के मोर बाद म सबो सम्पत्ति के मालिक मोर नाती चन्द्रप्रकास ह होही । भाटापारा म मोर पुस्तैनी दो मंजिला मकान, गाँव में सात एकड़ जमीन अऊ बैंक म जमा रासि के मालिक होही । पुस्पा ह बहोत रोकिच । बाबूजी अभी तोर बेटा जीयत हे । ओकरे नाम म चढ़वा देवव । मोला बद्दी देही । बलराम ह कहहि, मोर ददा ल मोहिनी देके कब्जा म कर ले हे ।
पुस्पा बहुत गिड़िगड़ाथे, पर मानिच नहीं । बहुरिया तंय ओकर पक्छ लेथच, जेहा तोला बीस साल ले छोर देहे । सधवा होके तंय विधवा हच, अईसे बेटा ले झन होवय बेटा अच्छा रहितिच । मंय चिट्ठी पत्री भेज के थक गय हंव । बलराम ईसाई धर्म स्वीकार कर ले हे, ईसाई धर्म के महिला ले सादी करके ईसाई होगे हे । अईसे अधर्मी टूरा ल मंय अपन सम्पति ले वंचित करत हंव, ओला कोई अधिकार नई हे । ओला मंय मर जाहंव त चिता म आगी लगाय झन देबे । बलराम ह ऐती के धियान देय ल छोड़ दे हे । बाबूजी कतको छोड़ दे हे फेर मोर पति ऐ, जब तक जीयते हे मय माँग म सिंदूर अऊ हात म चूड़ी पहन सकत हंव । ठीक हे बहु तोर मन भनसाहत हे । अइसे बेईमान ल तय पति मानस हस तोर बड़प्पन ए, तोर संस्कार ऐ । पुस्पा के आँखी ले आँसू टपक जाथे । चन्द्रप्रकाश कईथे काबर रोवत हस दाई । पुस्पा कईथे तोर ददा के सुरता आगे हे । मोर ददा कहाँ हे अऊ ओकर का नाव हे । पुस्पा कईथे बाबूजी भरी जवानी भर दुःख पाय हव । अब चन्द्रप्रकास अऊ चन्द्रकला के आये ले दुःख सिरा गइस । मोला नकठी कहके गय हे । मोर छाती म तीर मारे कस बान लगे रहिस, मोर ममता ल धिक्कारे रहिस । मोर जईसे नारी के अपमान करे हे, ओकर सईतानास हो जाहय, कोढ़ी होके मरही । मोर जीव कलला देहे, ओकर भुगतना ल भुगतही ।
जूट मील म बोनस के माँग करके मजदूर मन हड़ताल कर दिन । जूट मील मैनेजमेंट ल घाटा होगे कहिथे, ऐ साल बोनस के घोसना नई करिच । कामदेव ह मजदूर मन के बात रखिच कि हमन बोनस ले के रहिबो, चाहे हड़ताल महीनों चले । जूट मील के सामने पंडाल लगाके कामदेव भूख हड़ताल म बईठ जाथे । कलेक्टर साहब, एस.डी.एम. ल हड़ताल तोड़े बर बोलथे । के.पी. खण्डे, एस.डी.एम. कामदेव को समझाथे परंतु बोनस के लिये वोहर आड़े रहिथे । मजदूर मन भूख मरे लगिन । रायपुर से मजदूर लीडर अमृतलाल जोसी ल बुलाथे । जोसी जी रायगढ़ जाके मील मालिक किरोड़ी मल से बातचीत करथे । जोसी जी मजदूरों का जोरदार ढंग से पक्ष रखिथे । कामदेव जोसी जी के विचार से बहुत परभावित होथे । जोसी जी हड़ताल खतम करके कामदेव ल, एस.डी.एम. के संग जूस पिलाके हड़ताल खतम करवा देथे ।
अमृत जोसी श्रमिक नेता रायपुर ल कलेक्टर अपन सगला म बुलाथे । रात डिनर करवाथे । साथ म कामदेव भी रहिथे । मजदूर असंतोष के कारण सांति बेवस्था बिगड़ जाथे । कलेक्टर साहब जोसी जी ल धन्यवाद देथे । सेठ किरोड़ी मल जी अच्छा परिचय करा देथे । कामदेव के परमोसन कराके सुपवाईजर बनवा देथे । कामदेव जोसी जी का परम भक्त बन जाथे । जब भी हड़ताल करना रहय जोसी जी ल बुला लेवय । कामदेव के धाक जम गे रहय । कामदेव के बिना जूट मील म कोई भर्ती नई होवय । अमृत जोसी जूट मील लेबर यूनियन के संरक्षक बन जाथे । कामदेव अध्यक्ष, सचिव कृष्णदेव झा बन जाथे ।
रायगढ़ जूटमील म कई बरिस ले बेतन पुनरीक्षण नई होय रहय । सासन के नियम हे हर चार वषर् म वेज वोर्ड के गठन कर दिया जाय । परंतु जादा लाभ कमाय बर मैनेजमेंट कोई सुविधा नई देना चाहिस । कामदेव एक माँग पत्र मजदूर के हित म देइच । दूसरा माँग पत्र भी देईच । मैनेजमेंट के कोई हल चल ई होइच । अंत म कलेक्टर, श्रम आयुक्त ल नोटिस दिस । कि पन्द्रह दिन के बाद यदि वेज बोर्ड गठन नई होही त अनिश्चित कालीन हड़ताल करिबो । कलेक्टर साहब मैनेजर ल बुलाथे । कहिथे कि मजदूर मन के वेतर काबर नई बढ़ावत हो । मैनेजर कईथे । सर मील अभी घाटे में चलत हे । धंधा अभी मंदा है । चीन अऊ भारत के युद्ध के कारण अधिक संकट हे । कलेक्टर साहब कईथे, के अगर मजदूर मन के वेतन नहीं बढ़ायेंगे । यदि हड़ताल होगे तो, हमेसा के लिये जूट मील में ताला बंद करवा दूँगा । मैनेजर ल धमकी के असर होथे । पर सेठ जी ह वेतन नई बढ़ावत । सेठ कईथे भले मील मंद हो जाय, वेतन नहीं बढय ।
कामदेव तीस दिन के बाद भूख हड़ताल म बईठ जाथे । कामदेव ल ट्रेड यूनियन के समरथन मिलथे । अब्दुल गफ्फार भाई ट्रेड यूनियन के नेता रहय । श्री लक्ष्मण सिंह ठाकुर, सुधीर मुखर्जी, ठाकुर प्यारेलाल सिंह जइसन नेता मन समरथन देथे । गफ्फार भाई ह जोरदार नारे बाजी करवाथे । मजदूर मन के हौसला बढ़ जाथे । जूटमील लेबर यूनियन के समरथन म रायगढ़ बंद का आहवान करथे । दूसर दिन रायगढ़ बंद ल पूरा समरथन मिलथे । कलेक्टर सेठ किरोड़ीमल ल कईथे, सेठ जी मदूर संघ से समझौता कर लीजिये । रायगढ़ जिले भर म श्रमिक आंदोलन फैइलथ हे । सेठ जी कईथे मील घाटा म चलत हे मय बंद करे के निरनय ले लेहंव । कलेक्टर कईथे हजारों श्रमिक बेरोजगार हो जायेगे, कुछ सोचकर बतायें ।
कामदेव के हड़ताल के पचीसवाँ दिन चलत रहय । मैनेजमेंट ह बिहार ले लठेत लाथे । रात म सोये श्रमिक मन ल पीटवा देथे । कामदेव के पैर ल तोड़ देथे । लटैत डंडा ले पिटाई करथे । पंडाल ल उखाड़ देथे । सबेच ऐती ओती भाग जाथे । पुलिस ल जब पता चलथे, तुरंत कामदेव ल सरकारी अस्पताल म भर्ती करा देथे । टूटे पैर के इलाज कराथे । ओला दू महीना अस्पताल म लग जाथे । मजदूर मन के बिडोह ल दबाय के तरीका के जोरदार समाचार पत्र म छपथे । प्रमुख समाचार म जूट मील मजदूर के सोसन मजदूर यूनियन अध्यक्ष के पैर तोड़े । अखबारों में कई दिन तक समाचार आईच । पुलिस अनजान हमलावार के खिलाफ एफ.आई.आर. दर्ज कर लेथे । रायगढ़ जिला म श्रमिक आंदोलन कुचरे बर आलोचना होथे । श्रमिक असांति होये के कारण कलेक्टर के स्थानांतरण हो जाथे ।
हड़ताल क्रमिक रूप से चलथे । मैनेजमेंट ह कामदेव के माँग ल आंसिक रूप ले मान लेथे । नवा कलेक्टर ह मैनेजर ल बंद करे के धमकी देथे । तभीच जाके पचास रूपया प्रति माह बढ़ोतरी के माँग । कामदेव अमृतलाला जोसी ल पूछिथे, पचास रूपिया पगार बढ़ावत हे तोर राय का हे । जोसी बोलथे आंसिक माँग स्वीकार होये हे । मान जावव । जो श्रमिक के अस्पताल म खर्चा होय हे । मैनेजमेंट खर्चा दे ही । एम.ए. गफ्फार भाई कामदेव ल कहिथे कि हड़ताल समाप्त कर दव । दूसर दिन से जूट मील चालू हो जाथे । श्रमिक मन पाँच-पाँच हजार रूपिया एक मुस्त फायदा हो जाथे ।
कामदेव के पैर टूटे अऊ नेतागिरी के कारण परेसान होगे रहय । कभू-कभू खाय पीये बर घर नई आवय । बिसाहिन कईथे ओकरो कोनो कती बिहाव कर देते, तो ओहू खूँटा म बंध बँधा चातिच । टूरा ह नेतागिरी म बिगड़ गे हे । कामदेव ल अस्पताल ले घर ले आई न । पैर म पलस्टर चढ़े रहय । घर म सौचालय के बेवस्था नई रहय । आय जाय म बहुत तकलीफ होईच । बिसाहिन कईथे, कामदेव तोर एरियस मिले हावय । एक कच्चा खोली म लेट्रीन खोली बनवा दे । तोला आय जाय म सुविधा हो जाही, टेटकी कईथे, भईया कुछ पईसा कम होही त पुस्पा भउजी ले लेवा । रमौतीन कईथे एक कच्चा खोली बनवा लेवा । बिसाहू ह तीन हजार ईंटा मँगा ले लेट्रीन रूम अऊ बगल म बाथरूम बनवा देथे । तभी ले भी कामदेव ल सीढ़िया चढ़े म तकलीफ होइस । पुस्पा भवजी कामदेव ल देखे बर आईच । कहिथे का होईच देवर जी । कौन तोर टांग ल टोर दिच । तय संयासी बन जावे अईसे लगत हे । बिहाव करले । नई तो बाद म कोनो लड़की नई देही भउजी ल कथे कामदेव ह । भौजी औधड़ बाबा जी के बात याद हे का कहे रहिच ।
औधड़ बाबा कहे रहिच । तय बहुत बरे आदमी बनवे, नेता बनवे । रायगढ़ सहर म नई रहय । पुस्पा कहिथे । हाँ हाँ बाबा जी के बात यीह उतरथे । बाबा जी के आसीरबाद ले मोर बेटा होय हे ।
जुलाई महीना म स्कूल खुलथे । पुस्पा कहिथे रमौतीन बहिनी । मोर स्कूल म चन्द्र प्रकाश, अऊ चन्द्रकला ल भरती करा देथंव । बने कहिथच दीदी चन्द्रकला के उमर ह पाँच बरिस होगे रहय । पुस्पा ह दोनो लईका मन ल भरती कर देथे । चन्द्रप्रकास के पिता जी के नाम बलराम रामदेव पांड़े । अऊ चन्द्रकला के पिताजी के नाम रामदेव यादव पांड़े । पुस्पा ह दूनो लईका ल बढ़िया पढ़ावय । किलास म परथम आवय । बढ़ाई लिखाई, खेल कूद, संगीत म पहिली रहय । स्कूल के बारसिक कार्यक्रम म राधा-कृष्ण के डरेस, म रहय । बस सब कोई देखते रहय । बढ़िया स्याम सलोना, गोरी नटखटी राधा हे । चन्द्रकला ल सब कोई पुस्पा पांड़े के बेटी समझय । रमौतीन के दो बच्चा एक लड़का अऊ लड़की हो गय रहय । पुस्पा ल नाम धरे रहय । टूरा के चन्द्रसेन टूरी के पूरनिमा रखि । पुस्पा ल माता के सुख मातृत्व के सुख मिलत रहय । ओला कोई कमी नई सतावय । जब भी मन निरास होवय रमौतीन के पास आ जावय । ओकर लईका संग खेल के दूर कर लेवय । पुस्पा अपन बेटा, बेटी कस मानय ।
पुस्पा पांड़े चन्द्रकाल के प्रतिभा ल चिन्ह डारिच । ओला कीत संगीत कत्थक डांस सिखावय । खेलकूद, हाकी, फूटबाल, कब्बडी, बालबाल, बेडमिन्टन, दौड़, ऊँची कूद म भाग लेय देवय । पुस्पा ह अपन गुन ल भरय अऊ प्रेरणा देवय । बेटी माँ बाप के नाम ल ऊँचा कवा हमेशा जीवन म परथम आव । अऊ अंतिम इच्छा हे तुमन पढ़ लिख के अधिकारी नेता बनव । मोर ख्वाइस हे चन्द्रप्रकास डाक्टर बनय । चन्द्रकला हे नेता । भगवान ल हाथ जोरथे मोर बिनती काम हो जाय ।
पुस्पा पांड़े ह चन्द्रप्रकास न नटवर हाई स्कूल म कक्षा नवमी म भरती करा देथे । चन्द्रकला ल कन्या हाई स्कूल म । दू झन मन पढ़े-लिखे म होसियार रहय, हर कक्षा म परथम आवय । चन्द्रकला खेलकूद, सांस्कृतिक कार्यक्रम म प्रथम आवय । घर म कप, सील्ड के भरभार होगे । पुष्पा देख के बहुत खुस होवय । चन्द्रप्रकास पढ़त रहय । हमेशा पुस्तक म गड़े रहय । खेलकूद म धियान नई देवय । कक्षा 11 वीं म प्रथम श्रेणी म चन्द्रप्रकास पास हो जाथे । चन्द्रकला व्दितीय श्रेणी म पास करिच । रमौतीन अऊ रामदेव बहुत खुस होईन । पुस्पा ल बधाई देथे । टेटकी पुस्पा भौजी ल कईथे, भौजी स्कूल म चपरासिन बना लेते । मोरे समय ह कट जातिच । पुस्पा ह नौकरी म लगवा देथे । टेटकी ह पुस्पा के घर बाहर काम भी देवय । रामदेव ह कभू-कभू पांड़े जी ल मालिस करे जावय । पांड़े जी चल फिर नई सकय । एक दम बुढ़वा पन्चान्बे बछर के होगे । पुस्पा के सेवा जतन से अवधराम जीयत रहय ।
गणेश चतुर्थी के दिन राजा चक्रधर सिंह जी कत्थक के प्रोग्राम, गीत-संगीत के रखे रहय । कामदेव ह सुने आय रहय । फिरतू महराज ह कत्थक डांस करय । राजा चक्रधर सिंह जी खुद तबला वादन करिच । बहुत बढ़िया आयोजन होईच । देश-परदेश म रायगढ़ धराना के कत्थक परसिद्ध हे । राजा चक्रधर संगीत प्रेमी रहय । कलाकार, साहित्यकार, संगीतज्ञ मन ला प्रोत्साहन देथे । राजा चक्रधर के कार्यकाल म साहित्य अऊ कला के अति सम्मान होइच । छत्तीसगढ़ कला संस्कृति के पोसक रहिच । रायगढ़ के परसिद्धि बड़े-बड़े दूर तक पहुँचिस । राजा चक्रधर सिंह कला, संगीत प्रेमी रहिस ।
कामदेव कला प्रेमी रहय । राज दरबार म जाके बईठे रहय । तबला बजाय ल सीख गे रहय । कामदेव राजा साहब ल गुरू बना डारे रहय । जहाँ-जहाँ जावय । कामदेव ल ले जावय । रायगढ़ के साहित्य मनीसी मन ल बड़ सम्मान देवय । राज दरबार म पंडित लोचन प्रसाद, पं. किशोरी मोहन त्रिपाठी, मुकुटधर पांड़े, बलदेव साब, बलदेव मिश्र, फिरतू महराज, आवत जात, रहय । अऊ कवि गोष्ठी म भाग लेवय। कामदेव जरूर भाग लेवय । ओकरो गिनती साहित्यकार म होय लगिच । मजदूर यूनियन के लीडर घलो रहिच । कोई भी हड़ताल कामदेव के बिना सफल नई हो सकय । बड़े-बड़े नेता मन डरय । सेठ जी मन ओकर नाव ले कापय । जो समान ले जाना हे ले जावय । कामदेव ह ईमानदारी से पईसा वापस कर देय । कामदेव लोकप्रिय नेता, साहित्य, कला, संगीत प्रेमी रहय ।